Esimerkkitietokone ttk-91 - Tietokoneen toiminnan jatkokurssi\nTässä osiossa käymme läpi esimerkkitietokoneena käytettävän opetuskäyttöön suunnitellun tietokoneen ttk-91 perusrakenne ja sen ohjelmointi symbolisella konekielellä. (Aliohjelmien toteutus käsitellään seuraavassa luvussa.)\nYleiskuva ttk-91 arkkitehtuurissa annettiin kurssin Tietokoneen toiminnan perusteet luvussa 2. Jos nämä tiedot eivät ole ihan tuoreessa muistissa, voit haluta lukea luvun 2 uudelleen nyt. Näitä tietoja kerrataan (vähän) ja täsmennetään nyt tässä. Kannattaa jo tässä vaiheessa tutustua Titokoneen ja Titotrainerin käyttöön täältä ja kokeilla tässä luvussa esitettyjä asioita. Näin saat opittua asiat konkreettisemmin.\nTtk-91 suorittimella on 8 konekäskyissä viitattavaa rekisteriä. Ne on nimetty R0 - R7. Näistä rekisterillä R6 on myös nimi SP (stack pointer eli pino-osoitin) ja rekisterillä R7 nimi FP (frame pointer eli kehysosoitin). Pino-osoitinta ja kehysosoitinta käytetään aliohjelmien toteutuksessa, joka on seuraavan luvun (Luku 6) aihepiiri. Rekisterit R0 - R5 ovat niin sanottuja työrekistereitä - niihin voidaan tallettaa kaikkien operaatioiden tulos ja ne voivat sisältää aritmeettis-loogisten operaatioiden ensimmäisen operandin.\nRekistereitä R1 - R7 (yleensä vain R1 - R5) voi käyttää myös indeksirekisterinä jälkimmäisen operandin arvon määrittämisessä. Aina indeksirekisterin käytölle ei ole tarvetta. Konekäskyn bittiesityksessä on kuitenkin paikka kahta rekisteriä varten, joten jos jälkimmäisen operandin arvon määrittämisessä ei tarvitse käyttää indeksirekisteriä, tämän tiedon on oltava jollain tavoin koodattu konekäskyyn. Ttk-91 -koneessa tämä koodaus on tehty siten, että kääntäjä asettaa konekäskyn bittiesityksessä indeksirekisteriksi rekisterin R0 merkitsemällä konekäskyn indeksirekisterin ilmaisevaan kohtaan arvon 0. Rekisterissä R0 saa olla käskyn suoritushetkellä mikä tahansa arvo, mutta se ei aiheuta mitään ongelmaa: ttk-91 -suoritin tulkitsee indeksirekisteristä haettavaksi arvoksi 0 sen sijaan että se hakisi R0:n todellisen arvon.\nSuorittimen kontrolliyksikössä on neljä nimettyä rekisteriä: PC, SR, IR ja TR. Paikanlaskuri PC (Program Counter) osoittaa aina seuravaksi suoritettavaan konekäskyyn. PC-rekisteriin voi konekäskyissä viitata epäsuorasti, jolloin esimerkiksi hyppykäsky asettaa PC:lle uuden arvon. Konekäskyillä voi ttk-91 koneessa PC:lle kuitenkin vain asettaa uusia arvoja, mutta sen nykyarvoa ei voi lukea mitenkään. (Joissakin todellisissa suorittimissa PC-rekisteri voi olla luettavissa ja kirjoitettavissa yleisrekistereiden tapaan.)\nKäskyrekisteri IR (Instruction Register) sisältää suoritettavana olevan konekäskyn, joka on juuri haettu muistista. Rekisteri IR on valmiiksi langoitettu sillä tavoin, että käskyn eri kentät (operaatiokoodi, nimettyjen rekistereiden numerot, jne) ovat sieltä helposti luettavissa.\nRekisteri TR (Temporary Register) on tilapäisrekisteri, jota käytetään jälkimmäisen operandin arvon laskennassa. Todellisissa suorittimissa on hyvin paljon tilapäisrekistereitä, joita käytetään eri tarkoituksiin käskyjen suorituksen aikana.\nTilarekisterillä SR (State Register) on monta tehtävää. Bitit P ja D rajoittavat suorittimen toimintaa tämän konekäskyn suorituksen yhteydessä. Bitti P (Privileged mode) kertoo, tapahtuuko tämän konekäskyn suoritus nyt etuoikeutetussa tilassa vai ei. Etuoikeutetussa tilassa voidaan suorittaa kaikkia konekäskyjä ja viitata mihin päin tahansa muistia. Bitti P laitetaan päälle (arvoksi tulee 1) esimerkiksi keskeytyskäsittelijäänsiirtymisen yhteydessä ja se palautetaan ennalleen (arvoksi tulee 0) sieltä palatessa.\nBitti D (Interrupts disabled) kertoo, ovatko keskeytysten käsittelyt sallittuja tällä hetkellä (tämän konekäskyn suorituksen lopussa) vai ei. Jos jokin keskeytys tapahtuu ja bitti D ei ole päällä (arvo 0), niin seuraavaksi suoritettava konekäsky ei olekaan PC:n osoittama käsky vaan kyseisen keskeytystyypin keskeytyskäsittelijän ensimmäinen käsky. Joissakin tapauksissa (yleensä käyttöjärjestelmän sisällä) halutaan keskeytymättä suorittaa jokin tietty konekäskyjen sarja alusta loppuun, mikä voidaan toteuttaa asettamalla D-bitti päälle (arvoon 1) vähäksi aikaa. Yleensä D-bittiä voi manipuloida vain etuoikeutetussa tilassa käyttöjärjestelmän koodissa.\nBitit G, E, L, O, Z, U, M ja S kertovat konekäskyn suorituksen päätyttyä, mitä suorittimella tapahtui tämän (tai muutaman aikaisemman) konekäskyn suorituksessa. Bitit G (Greater), E (Equal) ja L (Less) tallettavat vertailukäskyjen tuloksen. Vähän ehkä epäloogisesti niihin tallettuu myös tuloksen nollaan vertailu aritmetiikkaoperaatioiden jälkeen.\nBitit O, Z, U ja M laitetaan päälle, jos käskyn suorituksessa tapahtui jokin keskeytyskäsittelyä vaativa virhetilanne. Bitti O (Overflow) viittaa kokonaislukujen ylivuotoon, kun aritmetiikkaoperaation tulos ei mahdu 32-bittiseen tulosrekisteriin. Tämä voisi tapahtua esimerkiksi kertolaskun 1 000 000*1 000 000 jälkeen. Bitti Z (divide by Zero) asetetaan päälle kokonaislukujen nollallajaon yhteydessä. Kokonaislukuaritmetiikan mukaisesti nollalla jaon tulosta ei ole määritelty, eikä tulosta voi tällöin rekisterissä esittää. Bitti U (Unknown instruction) viittaa siihen, että operaatiokoodi oli epäkelpo. Kaikki 8-bittiset luvut (esim. luku nolla) eivät ole käytössä operaatiokoodeina. Bitti M (forbidden Memory address) laitetaan päälle, jos nyt suorituksessa olevan käskyn tai sen käyttämän datan yhteydessä on yritetty viitata sallitun muistialueen ulkopuolelle.\nBitti S (Supervisor call) asetetaan päälle, jos suorituksessa oli SVC (SuperVisor Call) konekäsky. Sen toteutus on hyvin samanlainen virhetilanteiden käsittelyn kanssa. SVC-käskyssä sen vakiokentässä on halutun käyttöjärjestelmäpalvelun numero. Esimerkiksi ttk-91 suorittimella käyttöjärjestelmä palvelu 11 (symbolin HALT arvo) käsittää toimenpiteet, joilla meneillään olevan ohjelman suoritus lopetetaan.\nBitti I (device Interrupt) kertoo, että tämän konekäskyn suorituksen aikana jokin ulkoinen laite aiheutti I/O-laitekeskeytyksen. I/O-laitekeskeytys tarkoittaa, että kyseinen I/O-laite (esim. levyohjain tai verkkokortti) haluaa kertoa jotain sen laitteen laiteajurille. (Laiteajuri on käyttöjärjestelmään kuuluva palvelurutiini, joka suoritetaan suorittimella.) Tässä tapauksessa keskeytyskäsittelijä siirtää kyseisen laiteajurin Valmis suoritukseen (Ready) -tilaan, josta se ennemmin tai myöhemmin pääsee suoritukseen ja keskustelemaan laitteen kanssa jatkotoimista. Tällaisia ulkoisia keskeytystilanteita voi olla muitakin (esim. kellolaitekeskeytys), mutta niitä ei ole toteutettu ttk-91 määrittelyssä.\nKaikkien keskeytystilanteiden (jokin biteistä G, E, L, O, Z, U, M, S on päällä ja samaan aikaan keskeytyksiä ei ole estetty eli bitti D ei ole päällä) käsittely on samanlainen. Nykyiset PC:n ja SR:n arvot otetaan johonkin (esim. pinoon) talteen, SR:n P-bitti (etuoikeutettu suoritustila) asetetaan päälle ja PC:n arvoksi asetetaan kyseisen keskeytystyypin keskeytyskäsittelijän alkuosoite. Esimerkiksi, bitti Z on talletettu tilarekisterin bittiin numero 27, joten nollalla jako -virheen käsittelevän keskeytyskäsittelijän osoite voi löytyä keskusmuistista (fyysisestä) osoitteesta 27 (0x0000001B).\nTodellisten suorittimien tilarekisterit ovat vastaavia, mutta niiden rakenne voi olla myös vähän erilainen. Joissakin suorittimissa vertailujen tulos otetaan talteen omaan vertailurekisteriin ja niitä voi olla useita. Tällöin konekäskyssä täytyy erikseen määritellä, minkä vertailurekisterin sisältöön mahdollinen ehdollinen haarautuminen perustuu.\nKonekieliset käskyt eivät tee suoraan (luku tai kirjoitus) muistiviittauksia keskusmuistiin, vaan kaikki viitteet tapahtuvat muistinhallintayksikön (MMU, Memory Management Unit) kautta. Suorituksessa oleva ohjelma saa viitata vain omaan muistialueeseensa, mikä on kuvattu rekistereiden BASE ja LIMIT avulla. Ainoastaan käyttöjärjestelmä voi muokata noita rekistereitä.\nMuistiväylän käyttö tapahtuu rekistereiden MBR (Memory Buffer Register), MAR (Memory Address Register) ja BusCtl rekistereiden avulla. Muistiin talletettava arvo kirjoitetaan MBR:ään, joka on suoraan yhteydessä muistiväylän dataväylään (muistiväylän ne johtimet, jotka siirtävät dataa). Osoite kirjoitetaan MAR:iin. Muistin kirjoituskomento asetetaan BUsCtl-rekisteriin ja tietyn ajan kuluttua haluttu data on kirjoitettu haluttuun muistipaikkaan keskusmuistissa. Operaation onnistuminen tulee tiedoksi kontrolliväylää pitkin samaan rekisteriin BusCtl. Muistista lukeminen tapahtuu vastaavasti.\nJos väylään on liitetty jokin I/O-laite, se voi kontrollijohtimien avulla asettaa I/O-laitekeskeytyksen tapahtuneeksi tilarekisterissä SR ja tällä tavoin pyytää laitteen laiteajuria suoritettavaksi. Kaikki I/O-laitteet (niiden laiteohjain) eivät tällaista keskeytystä voi (osaa) tehdä, mutta kaikki tehokkaammat voivat.\nEdellä mainittu väylän toiminta on selostettu huomattavan yksinkertaistetusti. Siihen liittyy paljon mielenkiintoisia yksityiskohtia, jotka eivät kuitenkaan kuulu tämän kurssin oppimistavoitteisiin.\nUseimmissa todellisissa suorittimissa muistinhallintayksikössä on myös välimuisti, josta viitattu data useimmiten löytyy. Välimuistin toteutus on jonkin verran monimutkainen, eikä sekään sisälly tämän kurssin oppimistavoitteisiin. Ttk-91 suorittimessa ei ole välimuistia.\nKaikilla ttk-91 -koneen konekäskyillä on sama muoto. 32-bittinen käsky on jaettu viiteen kenttään. Operaatiokoodille on varattu 8 bittiä ja ne kertovat mikä operaatio on kyseessä. Rekisterille Rj (R0 - R7) on varattu 3 bittiä, jotka määrittävät ensimmäisen operandin. Rj on samalla tulosrekisteri kaikille aritmeettis-loogisille käskyille.\nJälkimmäinen operandi (tai käskyn kohdeosoite) määritellään kolmen kentän avulla. Moodi-kenttä (2 bittiä) kertoo kuinka jälkimmäinen operandi (tai käskyn kohdeosoite) muodostetaan rekisterin Ri (R1 - R7, joiden ilmaisuun on varattu 3 bittiä) ja vakio-osan ADDR (16 bittiä) avulla. Jos jälkimmäisen operandin määrittelyssä ei haluta käyttää indeksirekisteriä Ri, niin se on koodattu rekisterin numerolla 0. Jos jälkimmäisen operandin määrittelyssä ei haluta käyttää vakio-osaa, niin vakio-osan arvona on luku 0.\nTodellisissa suorittimissa voi olla eri pituisia ja useamman tyyppisiä konekäskyjä. Käskyjen käsittely on kuitenkin helpompaa, jos käskyjen pituus on aina sama ja käskytyyppejäkin on vain muutama.\nJälkimmäisen operandin arvo (tai muistisoite) määritellään siis käyttäen kolmea käskyn kenttää: moodi M, indeksirekisteri Ri ja vakio-osa ADDR. Moodin arvo kertoo, kuinka monta muistinoutoa jälkimmäinen operandi vaatii ennen käskyn suoritusta sen jälkeen kun ensin on laskettu indeksirekisterin ja vakio-osan summa.\nJos moodi on nolla (M=0), niin jälkimmäinen operandi (sen arvo) on suoraan rekisterin Ri arvo lisättynä vakion arvolla, eli se on (Ri)+ADDR. Jos M=1, niin kyseessä on suora muistiosoitus ja jälkimmäisen operandin arvo löytyy muistiosoitteesta (Ri)+ADDR, eli se on mem((Ri)+ADDR). Jos M=2, niin kyseessä on epäsuora muistiosoitus ja operandin arvon osoite löytyy muistiosoitteesta (Ri)+ADDR, eli se on mem(mem((Ri)+ADDR)).\nJos halutaan indeksirekisterin ja vakio-osan summan asemesta käyttää vain indeksirekisterin arvoa, niin konekäskyssä vakio-osana on luku 0. Jos halutaan käyttää vain vakio-osaa ilman indeksirekisteriä, niin indeksirekisterikentässä on arvo 0. Tämän vuoksi ainoastaan rekistereitä R1-R5 voi käyttää indeksirekistereinä.\nJoidenkin käskyjen (esimerkiksi STORE ja JUMP) yhteydessä toinen operandi on aina muistisoite. Se lasketaan samalla tavalla kuin aikaisemminkin, mutta moodi kentän arvo on aina yhtä pienempi, koska laskettua muistiosoitetta ei käytetä datan lukemiseen muistista. Store-käskyn yhteydessä suora muistiviite on koodattu moodilla 0 ja tieto talletetaan muistiosoitteeseen (Ri)+ADDR. Vastaavasti store-käskyn yhteydessä epäsuora muistiviite on koodattu moodilla 1 ja tieto talletetaan muistiosoitteeseen, jonka osoite on muistissa osoitteessa (Ri)+ADDR. Hyppykäskyjen yhteydessä jälkimmäinen operandi (muistiosoite) talletetaan PC:n arvoksi.\nErilaisten moodien käyttö voi tuntua aluksi sekavalta, mutta suorittimelle ne ovat hyvin yksinkertaisia ja tukevat hyvin yleisiä muistinviittaustapoja.\nNykyisissä todellisissa suorittimissa on enää hyvin harvoin epäsuoraa muistinosoitusmoodia, koska jo yksikin muistiviite käskyn sisällä kestää harmillisen kauan laskentaan suhteutettuna. Samasta syystä nykyisissä suorittimissa muistinviittauskäskyjä ei enää yhdistetä aritmeettis-loogisiin käskyihin, vaan ne on yleensä toteutettu erillisinä kaikista muista operaatioista. Ttk-91 suorittimessa nopeus ei ole tärkeää, joten sama käsky voi hakea operandin arvon muistista epäsuoraa muistiosoitusta käyttäen ja vielä samalla kertaa suorittaa sillä kertolaskuoperaation.\nOhjelman suoritusaikana käyttämä muistialue on rajattu rajarekisteriparilla BASE ja LIMIT. Ohjelmalle (sitä suorittavalle prosessille) varattu kooltaan rajarekisterin LIMIT osoittama muistialue, joka alkaa kantarekisterin BASE osoittamasta muistipaikasta. Ohjelman konekäskyissä käyttämät muistiosoitteet ovat välillä [0, LIMIT) ja muistinhallintayksikkö MMU tarkistaa jokaisen muistiviitteen kohdalla, että käytetty muistisoite on tosiaan tuolla välillä [0, LIMIT). Jos näin ei ole, niin käskyn suoritus keskeytyy ja suoritin aiheuttaa muistiviitekeskeytyksen (tilarekisterin bitti M ttk-91 suorittimessa). Jos muistiosoite on sallitulla välillä, MMU lisää siihen BASE-rekisterin arvon ja välittää näin saadun todellisen (fyysisen) muistiosoitteen väylän kautta keskusmuistille muistista lukemista tai kirjoittamista varten.\nTodellisissa suorittimissa voi kanta- ja rajarekisteripareja olla useita, jolloin jokainen niistä rajaa yhden muistisegmentin ohjelman käyttöön. Tällaisia segmenttejä voivat olla esimerkiksi ohjelman koodisegmentti, datasegmentti, pinosegmentti, jne. Kaikki ohjelman koodiosoitteet kuvataan automaattisesti koodisegmenttiin, dataviitteet datasegmenttiin, ja pinoviitteet (rekisterin SP kautta) pinosegmenttiin, jne.\nUsean muistisegmentin lisäksi tai niiden asemesta ohjelman käytössä oleva muistialue voidaan jakaa pienehköihin (esim. 4 KB) saman kokoisiin sivuihin, jotka kukin voidaan sijoittaa mihin tahansa keskusmuistissa olevaan saman kokoiseen sivukehykseen. Kirjanpito ohjelman hallussa olevista sivukehyksistä ja niissä kulloinkin olevista sivuista on tietenkin aika monimutkaista. Samoin on osoitteenmuutosten laita, koska jokaisen muistiviitteen kohdalla pitää selvittää, missä sivukehyksessä viitattu muistipaikka tällä hetkellä sijaitsee. Tällainen virtuaalimuisti on kuitenkin hyvin joustava muistinhallinnan suhteen, koska ohjelmalle varattujen muistialueiden ei tarvitse olla yhtenäisillä muistialueilla. Virtuaalimuistin tuki on sen vuoksi toteutettu useimpiin nopeisiin suorittimiin ja virtuaalimuisti useimpiin nykyaikaisiin käyttöjärjestelmiin. Virtuaalimuistin yksityiskohdat eivät kuulu tämän kurssin oppimistavoitteisiin, vaan niitä käsitellään Käyttöjärjestelmät-kurssilla.\nVälitön operandi ja muistiinviittaustavat\nTtk-91:ssä on oikeastaan vain yksi muistiinviittaustapa, indeksoitu muistiinviittaus, ja sitä voidaan käyttää vain konekäskyn jälkimmäisen operandin yhteydessä. Viitattu muistiosoite lasketaan aina konekäskyssä mainitun indeksirekisterin (R1 - R7) ja käskyssä olevan vakion summan avulla. Jos indeksirekisteriä ei jossakin konekäskyssä ohjelmakoodia kirjoittaessa halua käyttää, kääntäjä asettaa indeksirekisteriksi konekäskyn koodiin rekisterin R0. Jos taas vakiota ei tarvitse jossakin konekäskyssä käyttää, se koodataan käskyn vakio-osana 0.\nNäin saadun summan avulla konekäskyn jälkimmäinen operandi saadaan kolmella eri tavalla, mikä on koodattu konekäskyn moodi kenttään. Moodin arvo 0 (välitön tiedonosoitus) tarkoittaa, että tuo äsken laskettu "muistiosoite" on sellaisenaan toinen operandi, eikä mitään muistiviitettä tarvita. Moodin arvo 1 (suora muistiviite) tarkoittaa, että muistiosoitetta käytetään yhden kerran operandin hakemiseksi muistista. Moodin arvo 2 (epäsuora muistiviite) tarkoittaa, että ensin haetaan muistista edellä laskettua muistiosoitetta käyttäen toisen operandin osoite ja vasta sitten haetaan muistista tuota osoitetta käyttämällä jälkimmäinen operandi. (Tarkempi selitys on esitelty luvussa 2.3)\nTtk-91 koneen symbolisessa konekielessä välitön tiedonosoitus kuvataan ennen vakio-osaa olevalla '='-merkillä. Epäsuora muistiviite kuvataan vastaavasti ennen vakio-osaa olevalla '@'-merkillä, kun suorassa muistiviitteessä vakio-osa on sellaisenaan ilman mitään erikoismerkkejä.\nEsimerkki: Ttk-91 symbolisen konekielen tiedonosoitusmoodi\nOletetaan, että kaikissa käskyissä alkuaan rekisterin r1 arvo\non 3, rekisterin r2 arvo on 10, muistipaikan mem(17) arvo on 45,\nja että muistipaikan mem(45) arvo on 88.\nop.koodi rek-1   moodi ind.rek. vakio  tulos\nload r1, r2      -- 2      1        0     2        0    r1 <- 10\nload r1, =7      -- 2      1        0     0        7    r1 <- 7\nload r1, =7(r2)  -- 2      1        0     2        7    r1 <- 17\nload r1, 7(r2)   -- 2      1        1     2        7    r1 <- 45\nload r1, @7(r2)  -- 2      1        2     2        7    r1 <- 88\nstore r1, 7(r2)  -- 1      1        0     2        7  mem(17) <- 3\nstore r1, @7(r2) -- 1      1        1     2        7  mem(45) <- 3\nKäskyn moodi-kentän arvo kertoo siis muistista lukemisten lukumäärän käskyn suoritusaikana. Muistiin kirjoituskäskyn (STORE) yhteydessä moodikentän arvo on yhtä pienempi kuin vastaavassa muistin lukukäskyssä (LOAD) ja sillä tarkoitetaan aina suoraa tai epäsuoraa muistiviitettä. Käskyn suoritusaikana STORE-käskyssä tulee lopuksi aina yksi muistiin kirjoitus.\nTtk-91 suorittimessa on aritmeettis-loogisia operaatioita vain kahden tyyppiselle 32-bittiselle datalle. Kokonaisluvuille on kaikki perustoiminnot (ADD, SUB, MUL, DIV JA MOD). Jos jakolaskusta halutaan sekä osamäärä että jakojäännös, niin ensin täytyy laskea osamäärä DIV-operaatiolla ja sitten jakojäännös MOD-operaatiolla.\nload r3, =13\ndiv  r3, =5   ; rekisterissä r3 on nyt jakolaskun 13/5 osamäärä 2\nload r4, =13\nmod  r4, =5   ; rekisterissä r4 on nyt jakolaskun 13/5 jakojäännös 3\nLisäksi kokonaisluvuille on niiden vertailukäsky (COMP) ja ensimmäisen operandin perusteella tapahtuvat ehdolliset hyppykäskyt.\ncomp  r1, =7  ; aseta vertailun (r1 arvo vs. 7) tulos tilarekisteriin SR\njequ   Found   ; hyppää osoitt. Found, jos SR:ssä vertailubitin E arvo on 1\njneg  r1, Negat  ; hyppää osoitt. Negat, jos r1:n arvo on negatiivinen\nToinen kategoria aritmeettis-loogisille operaatioille on bittimanipulaatio kaikille 32 bitille. Nämä operaatiot ovat AND, OR, XOR, NOT, SHL, SHR ja SHRA. And, or ja xor tekevät oman loogisen operaationsa pareittain kaikille 32 bitille bitti kerrallaan operandien välillä. Operaatiolla not on vain yksi operandi, jonka kaikki bitit käännetään (0->1 ja 1->0). Operaatio SHL (shift left) siirtää ensimmäisen operandin bittejä vasemmalle jälkimmäisen operandin osoittaman määrän verran ja täyttää nollilla kyseisen määrän verran oikeanpuoleisia bittejä. SHR (shift right) vastaavasti siirtää bittejä oikealle ja täyttää nollilla vasemmalta puolelta siirtyneet bitit. Operaatio SHRA toimii kuten SHR, mutta täytettävä bitti on vasemmanpuolimmainen (etumerkki) bitti.\nload r1, =12   ; r1 = 00000000 00000000 00000000 0000 1100\nload r2, =5    ; r2 = 00000000 00000000 00000000 0000 0101\nload r3, r1\nand  r3, r2    ; r3 = 00000000 00000000 00000000 0000 0100\nor   r3, r2    ; r3 = 00000000 00000000 00000000 0000 1101\nxor  r3, r2    ; r3 = 00000000 00000000 00000000 0000 1001\nnot  r3        ; r3 = 11111111 11111111 11111111 1111 0011\nshl  r1, =2    ; r1 = 00000000 00000000 00000000 0011 0000\nshr  r2, =2    ; r2 = 00000000 00000000 00000000 0000 0001\nshra r3, =2    ; r3 = 11111111 11111111 11111111 1111 1100\nBittimanipulaatiota voi käyttää myös eri bitti-kenttien eristämiseen 32-bittisessä sanassa.\nX   add  r1, r2      ; käsky, joka halutaan jakaa osiin\nload r3, X       ; r3:   0001 0001 001 00 010  0000 0000 0000 0000\nload r4, =255    ; r4:   0000 0000 000 00 000  0000 0000 1111 1111\nshl  r4, =24     ; r4:   1111 1111 000 00 000  0000 0000 0000 0000\nand  r3, r4      ; r3:   0001 0001 000 00 000  0000 0000 0000 0000\nshr  r3, =24     ; r3:   0000 0000 000 00 000  0000 0000 0001 0001\n; r3:ssa on nyt käskyn X operaatiokoodi on 17, eli add\nMuistista lukemiseen käytetään lukukäskyä LOAD. Sitä voi käyttää myös kopioimaan tietoja rekisteristä toiseen, kunhan vain lähderekisteri ei ole rekisteri r0. Muistin kirjoituskäsky STORE kirjoittaa aina jotain muistiin, joten jälkimmäisen operandin täytyy olla laillinen muistiosoite.\nload  r1, r2     ; kopioi rekisterin r2 arvo rekisteriin r1\nstore r1, x      ; kopioi rekisterin 1 arvo muistiin muuttujan x arvoksi\nstore r1, r2     ; laiton käsky\nstore r1, (r2)   ; kopioi rekisterin r1 arvo muistiin muistipaikkaan,\n; jonka osoite on rekisterissä r2\nUseassa todellisessa suorittimessa muistin viittauskäskyt ovat ihan oma joukkonsa, ja niissä voi olla erikseen omat käskynsä rekistereiden väliseen kopiointiin.\nmove  r1, r2 ; kopioi rekisterin r2 arvo rekisteriin r1 (ei ttk-91:ssä)\nTtk-91:ssä on myös yksinkertaiset konekäskyt tiedon lukemiseen näppäimistöltä (laite KBD=1) ja tiedon kirjoittamiseen näytölle (laite CRT=0).\nin    r1, =kbd   ; lue näppäimistöltä kokonaisluku rekisteriin r1\nout   r2, =crt   ; tulosta näytölle rekisterin r2 arvo\nEri laitteiden käyttö tapahtuu usein vähän monimutkaisemmin, muistiinkuvattua I/O:ta käyttäen. Tuolloin laitteiden käyttö ei ole toteutettu omilla konekäskyillään, vaan osa muistiavaruudesta (osoitettavissa olevista muistiosoitteista) on varattu I/O-laitteita varten. Laitteiden kanssa kommunikoidaan tuolloin tavallisilla muistin luku- ja kirjoituskäskyillä. Tätä käsitellään tarkemmin luvussa 8 I/O:n toteutuksen yhteydessä.\nstore  r2, =disk_control  ; anna komento kovalevyn laiteohjaimelle\nload r3, =disk_status     ; lue kovalevyn laiteohjaimen tila\nSymbolinen konekieli eroaa "puhtaasta" konekielestä siinä, että siinä voidaan käyttää erilaisia symboleja pelkkien numeroiden asemesta (ks. luku 1.2). Symbolisella konekielellä kirjoitettu ohjelma on ohjelmoijille aika helppolukuista ja se suhteellisen helppo kääntää puhtaan numeeriseen konekieliseen esitysmuotoon. Kääntämistä käsitellään tarkemmin luvussa 9.\nSymbolisen konekielen käskyjen lisäksi koodissa voi olla ohjauskäskyjä symbolisen konekielen kääntäjälle, joka voi vielä välittää jotkut ohjauskäskyt lataajalle. Tällaisia käskyjä sanotaan pseudokäskyiksi tai valekäskyiksi, koska ne näyttävät konekäskyiltä, mutta eivät kuitenkaan ole suoritettavaa koodia. Ttk-91:ssä on kolme valekäskyä. Ohjauskäskyllä DC (data constant) varataan tilaa muistista kokonaislukuarvoiselle muuttujalle tai vakiolle ja annetaan sille alkuarvo. Vakio eroaa muuttujasta siinä, että vakion arvoa ei saa muuttaa koodissa. Ohjauskäskyllä DS (data segment) varataan tilaa yhden tai useamman sanan verran muistista taulukoita ja tietueita varten. Molemmilla ohjauskäskyillä DC ja DS määritellään myös symbolit, joiden arvoiksi tulee varattujen muistialueiden osoite. Lisäksi ohjauskäskyllä EQU (equal) määritellään uusi symboli ja sen arvo. EQu-ohjauskäskyllä määriteltyä arvoa ei pysty muuttamaan ohjelman suorittamisen aikana, joten se on turvallinen tapa määritellä vakiolle arvo. Ohjauskäskyssä annettu symboli ei saa olla mikään aikaisemmin käytössä oleva symboli, joten esimerkiksi symbolille "ADD" ei voi määritellä uutta arvoa.\nbig dc 87654321 ; suuri vakio, joka on talletettu muistiin\ntbl ds    50    ; 50-alkioinen taulukko, alustamaton arvoiltaan\nx   dc    0     ; muuttuja x, alkuarvo 0\ntblN  equ   50    ; ohjelmassa käytetyn taulukon koko, symbolin arvo 50\nTtk-91:ssä globaaleille tietorakenteille varataan tilaa muistissa heti koodisegmentin (ohjelman koodi) jälkeen. Jos edellä mainitut valekäskyt sijaitsevat annetussa järjestyksessä missä päin tahansa ohjelmakoodia ja ohjelmakoodin pituus on 85 konekäskyä (osoitteissa 0-84), niin symbolin big arvoksi tulee 85, symbolin tbl arvoksi 86 ja symbolin x arvoksi 136. Vakio big on siis osoitteessa 85 ja sen arvo on 87654321. Alustamattoman taulukon tbl alkioita varten on varattu osoitteet 86 - 135. Taulukon indeksissä 0 säilytettävän alkion arvo sijaitsee osoitteessa 0 + 86 = 86, indeksissä 1 oleva alkio osoitteessa 1 + 86 = 87 ja niin edelleen. Muuttuja x on osoitteessa 136. Taulukon koko 50 on symbolin tblN arvona, jolloin taulukon kokoon voidaan viitata ohjelmakoodissa symbolin tblN avulla. Taulukon koko olisi voinut yhtä hyvin olla muuttujan tblN arvona, jolloin siihen viitattaisiin vähän eri tavalla.\nTodellisissa suorittimissa on muitakin kääntäjän ohjauskäskyjä. Esimerkiksi ehdollinen kääntäminen sallii samojen asioiden tekemisen vähän eri tavalla suorittimen eri versioilla. Näin kääntäjä generoi kullekin suoritinversiolle sille sopivan koodin.\n; Esimerkki ehdollisesta kääntämisestä (Tätä ei ole ttk-91:ssä.)\n_ifdef_ _floats_  ; onko suoritinversiossa liukulukukäskyjä?\nfadd   f1, f2, f3      ; laske liukulukukäskyillä\n_else_            ; ei ole. tee liukulukulaskenta keskeytyskäsittelijässä\npush sp, f2   ; kokonaislukujen avulla.\npush sp, f3   ; välitä parametrit ja tulos pinon kautta.\nsvc sp, =fadd\npop sp, f1\nOhjelmakoodin esitystapa, jossa konekäskyjen useat kentät voidaan esittää symbolien avulla. Esimerkiksi käskykoodi voi olla "add", eikä vain yhteenlaskukäskyn numeerinen käskykoodi 17. Samoin muuttujiin voidaan viitata niiden nimien (esim. "x") avulla, eikä niiden muistiosoitteiden avulla. Lisäksi konekäskyn kentät erottuvat symbolisessa toisistaan selkeästi ja ihmisen ymmärtämässä muodossa, kun konekielessä kaikki kentät muodostavat vain yhden suuren kokonaisluvun.\nKonekieli tai "puhdas" konekieli\nTietokoneen suorittimelle sopiva ohjelman esitystapa, jossa kukin konekäsky on yksi iso kokonaisluku. Konekielinen esitysmuoto saadaan kääntämällä ohjelma joko sen symbolisen konekielen esitysmuodosta tai korkean tason kielen esitysmuodosta.\nYleinen muistiinviittaustapa, jossa viitattu muistiosoite muodostetaan laskemalla yhteen konekäskyssä nimetyn rekisterin arvo ja konekäskyssä annetun vakion arvo.\nOhjelmassa käytettyjen muistiosoitteiden joukko.\nOhjelmassa viitattujen todellisten keskusmuistiosoitteiden joukko.\nKoska looginen ja fyysinen muistiavaruus ovat erilaisia, jokainen ohjelman käyttämä (looginen) muistiosoite pitää suoritusaikana kuvata (muuttaa) todelliseksi keskusmuistiosoitteeksi. Tähän on erilaisia menetelmiä. Ttk-91:ssä käytetään kanta- ja rajarekisteriparia. Todellisissa nykyaikaisissa suorittimissa käytetään virtuaalimuistiteknologiaa.\nOhjelman käytössä oleva muistialue, johon viitataan erityisen pinorekisterin (ttk-91:ssä SP eli R6) avulla. Pinoa voidaan käyttää laskennan aikaisten välitulosten tallettamiseen ja aliohjelmien (funktioiden, metodien) toteuttamiseen.\nOhjelman käytössä oleva muistialue, josta ohjelman suorituksen aikana voidaan dynaamisesti varata ja vapauttaa käytettäviä muistilohkoja. Koko keko on ohjelman suorituksen aikana varattu ohjelmalle, vaikka tietyllä hetkellä se käyttääkin vain joitakin muistilohkoja keon sisällä.\n(Symbolisen) konekielisen ohjelman seassa olevia kääntäjän tai lataajan ohjauskäskyjä. Näillä voidaan esimerkiksi määritellä ohjelman käytössä olevia symboleja, tilanvarauksia ohjelman käyttämille tietorakenteille tai valita ehdollisesti käytössä oleva koodinpätkä joidenkin järjestelmän tai laitteiston ominaisuuksien mukaisesti.


Kerro minulle jotain hyvää – elokuvan arvostelu | Episodi.fi\nEpisodi / Elokuvat / Kerro minulle jotain hyvää\nJouni Vikman 4.7.2016 8:21\nYhdysvallat 2016 GENRE Draama, Romantiikka ENSI-ILTA 08.07.2016 TÄHDET\nVaikka nainen olisi kuinka ihana, maailma voi potkia päähän. Erityisesti silloin se potkiikin. Lou on elämäniloa ja optimismia pursuava, muita ihmisiä ja maailmaa rakastava nuori nainen – vaikka ihmiset ovatkin vain naapureita ja maailma vain hänen pieni brittiläinen kotikylänsä. Vanhempiensa ja sisarensa muodostaman perheen ylläpitämiseen osallistumisen oman kouluttautumisensa edelle asettanut Lou joutuu tarttumaan mihin tahansa oljenkorteen saadessaan kenkää kahvilan tarjoilijan pestistä.\nOljenkorreksi osoittautuu paikallisen ökyperheen halvaantunut aikuinen Will-poika, jonka päivähoitajaksi ja piristäjäksi Lou värvätään. Nähdessään pyörätuoliin tuomitun komistuksen katkeran kuoren läpi Lou ryhtyy käyttämään tämän vanhempien rahoja herättääksen miehen elämänilon ja -halun. Tätä ei maratonjuoksuja oman napansa ympärillä juokseva poikaystävä tahdo ymmärtää. Elämä voi olla vaikeaa, kun on yhtä ihana kuin Lou!\nEmilia Clarke on tullut tunnetuksi yhtenä Game of Thrones -sarjan tärkeimmistä ja rakastetuimmista hahmoista. Elokuvien puolella hän ei ole onnistunut lyömään kunnolla läpi huolimatta Sarah Connorin roolista Terminator Genisysissä. Kun hänellä nytkin on työn alla kolme elokuvaa, se on kuitenkin selvä pyrkimys. Clarke heittäytyykin eläväisen ja tunteensa avoimesti näyttävän Loun rooliin kuin hänellä olisi naama täynnä hamstereita. Valkokankaan laidat eivät tahdo riittää hänen lohikäärmeen lailla lentoon lähdössä oleville kulmakarvoilleen.\nBotoxoidumpia tähtösiä taatusti kauhistuttava kasvojen vääntely ja rypistely kuitenkin sopii roolihahmolle, kunhan siihen ehtii tottua. Clarke esittää Louta kuten kuuluukin: hahmo ei räikeää pukeutumistaan myöten välitä siitä mitä muut ajattelevat, kunhan hän itse viihtyy omassa kropassaan. Clarke on elokuvan henki ja elämä, ja ilman häntä se lysähtäisi kasaan kuin epäonninen juustokohokas.\nJo roolin fyysistenkin rajoitusten johdosta Sam Claflinin Will tuppaa jäämään eläväisen Loun statistiksi. Hahmojen romanssi venyttää uskottavuuden rajoja, mutta sitä ei käy kieltäminen, että Claflinin ja Clarken välillä on kemiaa, joka tekee heidän yhteisistä kohtauksistaan nautittavia. Willin mielen kääntäminen avaa myös Loun silmät omia pieniä piirejä suuremmalle maailmalle.\nElokuvaa on kritisoitu siitä, että se muka toimisi propagandana tietynlaisille ratkaisuille vaikeissa elämäntilanteissa. Moiseen se on aivan liian kevyt tekele. Kyseessä on kuitenkin käytännössä etuoikeutetulle (nais)yleisölle tarkoitettu voimaannuskokemus Loun matkan myötä. Siinä on kysymys nautinnosta, elämän isojen ja pienien yleellisyyksien löytämisestä. Ratkaisu on elokuvan kontekstissa ainut oikea, koska sen maailmassa ei ole tilaa arjelle ja realismille vaan ainoastaan iloisille tai surullisille mutta joka tapauksessa ihanasti kutkuttaville tunnekuohuille.


Studia Generalia luento\nViittomakieli ja yhdenvertaisuus\nAvainsanat Pääkaupunkiseudun alueyksikkö, Tulkkausala, Tulkki. Lisää kirjanmerkkeihin.\n21.9.2015 21.9.2015 / Tuula Johansson\nValkean talon iltapäivässä 22.9. juhlistetaan kansainvälistä kuurojen viikkoa.\nKaikille avoimen Studia Generalia-luennon aiheena on keväällä 2015 voimaan tulleen viittomakielilain nykytila ja vaikutus kielelliseen yhdenvertaisuuteen. Luennon pitävät toiminnanjohtaja Markku Jokinen, Kuurojen Liitosta ja toimistopäällikkö Rainer Hiltunen, Yhdenvertaisuusvaltuutetun toimistosta.\nLuennon lopuksi erikoistutkija Tiina Naukkarinen, Työväenmuseo Werstaasta valottaa suomalaisen viittomakielen kehittäjän Carl Oscar Malmin elämäntyötä.\nKaikille avoimessa tilaisuudessa on suomalaisen viittomakielen tulkkaus. Valkean talon Studia Generalia -luentosarja on Kuurojen Liiton ja Humanistisen ammattikorkeakoulun (Humak) yhteinen luentosarja.\nStudia Generalian luentoja on mahdollista seurata myös suorana verkkolähetyksenä kello 14.00 – 15.45 www.kuurojenliitto.fi\nKuka oli Carl Oscar Malm?\nLuentojen jälkeen vietetään Kuurojen museon uuden näyttelyn Mies myytin takana – Carl Oscar Malm avajaisia. Valkean talon 2. kerroksessa.\nKielenhuolto ja kielen omistajuus\nKuinka voimme huolehtia nuoremman sukupolven viittomakieltemme omaksumisesta?, kysytään Helsingin Kuurojen yhdistyksen paneelissa, johon osallistuvat Markku Jokinen, Janne Kankkonen Viittomakielten lautakunnasta , Humakin TKI-keskuksen lehtori Outi Ahonen ja Markus Aro.\nIltapäivän päättää Helsingin Kuurojen Yhdistyksen ja Humakin järjestämä paneelikeskustelu viittomakielestä.\nTilaisuudessa on suomalaisen viittomakielen tulkkaus.\nStudia Generalia –luento\nAika: 22.9. klo 14.00–15.45\nPaikka: Valkean talo, auditorio (Ilkantie 4, Helsinki)\nYhdenvertaisuuslain laajentunut syrjintäkielto\nToimistopäällikkö Rainer Hiltunen, Yhdenvertaisuusvaltuutetun toimisto\nErikoistutkija Tiina Naukkarinen, Työväenmuseo Werstas\nTilaisuus on kaikille avoin, tervetuloa mukaan. Tilaisuudessa on suomalaisen viittomakielen tulkkaus.\nStudia Generalian luentoja on mahdollista seurata myös suorana verkkolähetyksenä: www.kuurojenliitto.fi\nHuom! Verkkolähetys ainoastaan luennoista ja päättyy siis klo 15.45.\nValkean talon Studia Generalia -luentosarja on Kuurojen Liiton ja Humanistisen ammattikorkeakoulu Humakin yhteinen luentosarja.\nKuurojen museon uuden näyttelyn avajaiset\nLuentojen jälkeen yleisö on tervetullut Valkean talon 2. kerrokseen seuramaan uuden näyttelyn Mies myytin takana – Carl Oscar Malm avajaisia.\nAika: 22.9.2015 klo 16 – 16.30\nPaikka: Valkea talo, museon näyttelytilat\nVapaa pääsy. Tilaisuudessa on suomalaisen viittomakielen tulkkaus.\nPaneelikeskustelu: Kielenhuolto ja kielen omistajuus\nKuinka voimme huolehtia nuoremman sukupolven viittomakieltemme omaksumisesta?\nAika: 22.9. klo 16.30 – 18.00\nPaikka: Valkea talo, auditorio\nPaneelikeskustelun vetää HKY. Paneelissa mukana ovat:\nMarkku Jokinen, Kuurojen Liitto ry:n toiminnanjohtaja\nJanne Kankkonen, Viittomakielten lautakunta\nOuti Ahonen, Humak/TKI-keskuksen lehtori\nTilaisuudessa on suomalaisen viittomakielen tulkkaus. Kaikki ovat lämpimästi tervetulleita mukaan keskustelemaan!


Lumia 950 näytönvaihto · Puhelinhuolto | Mobila Electronics\nLumia 950 näytön vaihto ja muut huollot\nMicrosoft Lumia 950 puhelimen yleisin korjaustoimenpide on näytönvaihto. Muita yleisiä Lumia 950 vikoja ovat mm. puhelimen kastuminen ja viallinen latausliitin. Alustavat korjaushintamme on listattu ohessa. Halutessasi laadimme korjaustyöstä tarkan kustannusarvion, joka hyvitetään laskun loppusummasta, mikäli laite korjataan.\nLumia 950 huolto hinnat\nLumia 950 Näytön vaihto229 €\nLumia 950 VaraosatVerkkokauppaan


Ilmoittautuminen näytteilleasettajaksi on avautunut | Farmari\nHome / Ajankohtaista / Ilmoittautuminen näytteilleasettajaksi on avautunut\nMonday, November 22, 2021 - 16:01\nIlmoittautuminen näytteilleasettajaksi Farmariin 2022 on nyt avautunut\nFarmari 2022 järjestetään 30.6–2.7.2022 Mikkelin Kalevankankaalla. Näyttely on avoin kaikille teollisuutta, kauppaa sekä maa- ja metsätaloutta harjoittaville yrityksille, muiden maaseutuelinkeinojen harjoittajille sekä yhteisöille ja järjestöille.\nIlmoittautuminen näytteilleasettajaksi on avoinna osoitteessa: https://tapahtumat.proagria.fi/. Ilmoittautuminen on avoinna 31.03.2022 saakka. Jos tilaa riittää, ilmoittautumisia otetaan vastaan tämän jälkeenkin. Määräajan jälkeen ilmoittautuneille emme takaa näkyvyyttä näyttelyluettelossa.


Tiedote Archives - KULTA ry\n– ”Valtion 1,3 miljardin euron tuki tuottaa 14 miljardin euron tuotoksen.” Kulttuuriala tuottaa huomattavasti enemmän kuin sitä julkisesti rahoitetaan. Kulttuurialojen tuotos on vuodessa 14 miljardia euroa. Taiteen ja kulttuurin valtionrahoitus oli yhteensä 1,3 miljardia euroa...\nPalvelualojen kehittämisohjelmalla haetaan yhdessä julkisen sektorin toimijoiden sekä alaa edustavien palkansaaja- ja työnantajajärjestöjen kanssa keinoja, joilla voitaisiin edistää palvelualojen toiminnan edellytyksiä sekä uusien yritysten ja hyvien työpaikkojen syntyä. Ohjelman avulla tulisi myös kartoittaa riskejä ja...\nSuomen Kulttuurirahaston Taiteiden kesä -hanke tarjoaa työtilaisuuden sadalle vastavalmistuneelle taiteen ammattilaiselle ja koskettaa ihmisiä kautta maan. Ihmiset tarvitsevat ja ansaitsevat taidetta toimittuaan vastuullisesti ja kestettyään puolikuollutta elämää läpi pitkän koronavuoden. ”Syrjäseudulla taiteen kokeminen...\nYle 8.12.2020 Kulttuurille oma gaala – Yle aloittaa uuden kumppanuuden Ensimmäinen Kulttuurigaala järjestetään marraskuussa 2021 Tampereella. Strategiansa mukaisesti Yle pyrkii luomaan yhteiskuntaa laajasti hyödyttäviä uusia kumppanuuksia. Yle perustaa yhdessä kumppanien kanssa Kulttuurigaalan, joka juhlii...\nMediatiedote 27.5.2020 Kulttuurihyvinvointipooli vahvistaa kulttuurin, taiteen ja luovuuden merkitystä osana kokonaisvaltaista hyvinvointia. Kulttuurin, taiteen ja luovuuden vaikutuksista hyvinvointiin on olemassa vahvaa, kasvavaa tutkimusnäyttöä ja kokemustietoa. Vahvistaakseen kulttuurihyvinvoinnin merkitystä osana kokonaisvaltaista hyvinvointia joukko mielen hyvinvoinnin ja...


Typyn äitinä.: Sieltä on tulossa tyttö tai poika! =)\nLähettänyt Cazze klo 15.45\nEnsinnäkin rutkasti onnea! Odottaminen on ihanaa :) Istukka on muuten sitten turvallisimmassa paikassa mitä voi olla, ainakin itselle sanottiin niin kun meillä kanssa oli takaseinässä kiinni. Toisekseen muakin supisteli 21 viikolta asti ja vaavi syntyi 39 viikolla. Kehottivat vain ottamaan hiukka rennommin ja olemaan stressaamatta.\n28. toukokuuta 2008 klo 14.48\nHienoa,että vaavilla kaikki hyvin!\nKohdun kasvu ainakin minulla tuntui menkka kipuilulta.\nVarmaan olisi jänskä nähdä uuden tulokkaan kasvonpirtet ja muutenkin tarkempaan tuossa 4d:ssä.\nJaksamista odotteluun =)\n2. kesäkuuta 2008 klo 13.50\nJoo, on se 4D ihan mieletön kokemus. Itsekin varasin sinne ajan, mutta se on vasta juhannuksen jälkeen. Kuopuksen kanssa käytiin puolitoista vuotta sitten ja kyllä jäi mun huolet sille reissulle =) Blogista löytyy linkki kuopuksen 4d kuviin.\n4. kesäkuuta 2008 klo 14.44


Jotain puuta – metsäalalla uskotaan kasvun avaimien vihdoin löytyneen | Vihreä Lanka\nKipsiä korvesta? Suomalainen metsäteollisuus kehittää vauhdilla muovia korvaavia tuotteita ja uskoo, että niistä tulee tulevaisuudessa merkittävää liiketoimintaa. Lasse Leipola\nKipsiä korvesta? Suomalainen metsäteollisuus kehittää vauhdilla muovia korvaavia tuotteita ja uskoo, että niistä tulee tulevaisuudessa merkittävää liiketoimintaa.\nKotimaisen metsäteollisuuden viennin huippu saavutettiin vuosituhannen vaihteessa. Sen jälkeen kasvu loppui kuin seinään.\nPerinteisen paperi-, sellu- ja energiavetoisen metsätalouden aiheuttamien ympäristöongelmien vuoksi tyven on ollut hyvä uutinen luonnolle ja ilmastolle.\nKansantalouden kannalta tilannetta on pidetty ongelmana. Vaikka kasvu on ollut hukassa, metsäteollisuuden osuus Suomen viennistä on yhä 22 prosenttia.\n”Se on hieno asia, mutta myös siinä mielessä huono, että ollaan näin riippuvaisia yhdestä alasta” Metsä Fibren tutkimusjohtaja Niklas von Weymarn sanoi Säätytalolla eilen maanantaina järjestetyssä seminaarissa.\nRatkaisuksi – sekä talouden että ympäristön näkökulmasta – on jo vuosien ajan hahmoteltu metsäbiotaloutta. Sitä, että puuta käytetään paitsi aiempaa monipuolisemmin, myös yhä pitkäikäisempiin tuotteisiin. Näin kaadettuun puuhun sitoutunut hiili vapautuu hitaammin lämmittämään ilmastoa.\nTällä vuosituhannella metsäteollisuuden tutkimus- ja kehitystoimintaan on investoitu mittavasti muun muassa Tekesin BioRefine-hankkeen kautta. Vuosien varrella onkin kehitetty lukuisia uusia tuotteita, kuten Nesteen ja St1:n biopolttoaineita ja selluntuotannon erikoistuotteita kuten ligniini tai nanosellu.\nKehityksestä huolimatta uusi kasvu ei ole käynnistynyt kunnolla. Helsingissä maanantaina järjestetyssä seminaarissa puhuneilla alan edustajilla oli vahva usko siihen, että pitkään odotettu käänne parempaan on vihdoin toteutumassa. Alan yrityksillä on kehitteillä monenlaisia uusia tuotteita kuten puupohjaisia tekstiilejä, edistyksellisiä rakennusmateriaaleja sekä jätevirtoja hyödyntäviä polttoaineita.\nModernissa metsäbiotaloudessa ei ole kyse pelkästään uusista tuotteista. Joensuulainen Arbonaut kehittää välineitä metsien monitorointiin. Kun metsän rakenteesta on tarkkaa tietoa, metsän käyttöä voidaan suunnitella tarkasti – myös muussa mielessä kuin raaka-aineena.\n”Suomessa ajatellaan metsä yleensä vain siten, että meneekö tämä runko sellutehtaalle vai sahalle. Käytännössä kaikissa muissa maissa metsä on paljon muutakin. Sillä on merkitystä ekosysteeminä, elinympäristönä, virkistysessä ja ilmaston kannalta”, toimitusjohtaja Tuomo Kauranne sanoi maanantaina Säätytalolla.\nArbonautin tavoitteena on tarjota palveluita, joilla metsän rakenteesta kerättyä tietoa saadaan helposti käyttöön. Tällöin esimerkiksi työkoneiden reitit voidaan suunnitella siten, että niistä aiheutuu mahdollisimman vähän vahinkoa luonnolle. Tarkan metsädatan avulla on myös mahdollista suunnitella, missä kohdissa metsäpaloja voidaan rajoittaa tai pysäyttää.\nSeminaariin osallistunut sdp:n euroedustaja Miapetra Kumpula-Natri on tänä vuonna seurannut EU:ssa suomalaisen metsäteollisuuden kannalta tärkeitä päätöksentekoprosesseja.\nHiilinieluja koskevissa neuvotteluissa Suomi sai neuvoteltua itselleen ilmastolle haitallisia joustoja hakkuumäärien kasvattamiseksi ja tällä hetkellä vääntöä käydään biopolttoaineiden kestävyyskriteereistä.\nKumpula-Natrin mukaan biotaloutta pidetään Brysselissä liian usein joko merkityksettömänä näpertelynä tai uhkana luonnolle.\n”Liian moni kollegani parlamentissa ei ymmärrä biotalouden mahdollisuuksia.”\nHänen mukaansa esimerkiksi puurakentaminen ja muovin korvaaminen metsäperäisillä tuotteilla on jäänyt EU:ssa liian vähälle huomiolle.\nmetsäteollisuus puutuotteet biotalous hakkuut


Kymmenvuotias pikkutyttö äidiksi! Synnytti lapsen keisarinleikkauksella – Stara\nKymmenvuotias pikkutyttö äidiksi! Synnytti lapsen keisarinleikkauksella\nOhhoh! 11.11.2011, 20:00 · Stara.fi\nMaailmalla on viime kuukausina raportoitu jonkin verran tapauksista, joissa ihmiset ovat päätyneet isovanhemmiksi jo alle 30-vuotiaina. Nyt Meksikossa on raportoitu tapauksesta, jossa vasta kymmenvuotias pikkutyttö on synnyttänyt lapsen.\nViranomaiset selvittävät parhaillaan kuka raiskasi tytön, eli kuka on lapsen isä. Meksikon lain mukaan edes pikkulapset eivät voi tehdä aborttia, elleivät he voi osoittaa tulleensa esimerkiksi raiskatuiksi. Ilman tällaista osoitusta he voivat joutua abortista jopa vankilaan. Seksin harrastamisen alaikäraja on Meksikossa 12, New York Daily News uutisoi.\nLääkärit eivät antaneet pikkutytön odottaa luonnolliseen synnytykseen saakka, vaan lapsi saatettiin maailmaan keisarileikkauksella 31. raskausviikolla, eli ennen aikojaan, UpFrontNewswire uutisoi. San Francisco Totimehuacan kaupungissa asuva tyttö sekä hänen lapsensa voivat hyvin. Lapsi on tosin edelleen sairaalassa, jossa nuori äiti käy häntä imettämässä.


Kuinka paljon Netflix maksaa kuukaudessa vuonna 2021? - Viihde\nKuinka paljon Netflix maksaa kuukaudessa vuonna 2021?\nKaikkien näiden odotettujen Netflixin uusien julkaisujen ansiosta mietit, aikooko Netflix nostaa kuukausittaisten suoratoistosuunnitelmiensa hintoja. Juuri ensi kuussa olet uusia Netflix-elokuvia ja -sarjoja tulossa , kuten Puolueen jälkielämä , Ympyrä kausi 3, Raharyöstö kausi 5 osa 1, Kate , Lucifer kausi 6 ja monia muita suuria nimikkeitä. Joten kuinka paljon Netflix maksaa kuukaudessa vuonna 2021?\nNetflix on vuosien mittaan nostanut hintojaan auttaakseen maksamaan kasvavaa sisältölaskuaan. Emme voi valehdella ja sanoa, että striimaaja ei ole tullut laadukkaan sisällön kanssa. Monet Netflixin alkuperäiset ja elokuvat kilpailevat nyt verkon TV-ohjelmien ja elokuvien sekä yksinoikeudellisten teatterijulkaisujen kanssa. Joten on järkevää, että suoratoistopalvelu nostaisi hintojaan.\nKaikki Netflixin suunnitelmat (Basic, Standard ja Premium) alkoivat 8 dollarista, mutta jokainen suoratoistosuunnitelma alkoi asettaa eri hintoihin vuosien kuluessa. Joten haluat luultavasti tietää, kuinka paljon Netflix maksaa kuukaudessa vuonna 2021. Meiltä saat apua!\nNetflixin suunnitelmat ja hinnat antoi meille kuinka paljon Netflix maksaa kuukaudessa vuonna 2021.\nvalheiden kaupunki Netflix\nPerussuunnitelma - Kuukausimaksu on 8,99 dollaria, ja tässä paketissa voit katsella Netflixiä vain yhdellä näytöllä kerrallaan. Voit myös ladata Netflix-elokuvia ja TV-ohjelmia vain offline-katselua varten yhdellä puhelimella tai tabletilla. Saat kuitenkin rajattomasti elokuvia ja TV-ohjelmia, ja sinulla on mahdollisuus katsoa niitä kannettavalla tietokoneella, televisiolla, puhelimella tai tabletilla.\nVakiosuunnitelma - Tämän suunnitelman kuukausihinta on 13,99 dollaria, ja tässä paketissa voit katsella Netflixiä kahdella näytöllä samanaikaisesti. Voit myös ladata elokuvia ja TV-ohjelmia offline-katselua varten kahdella puhelimella tai tabletilla. Kuten perussuunnitelmassa, voit katsoa rajattomasti elokuvia ja TV-ohjelmia, ja sinulla on mahdollisuus katsoa niitä valitsemallasi laitteella.\neksynyt avaruuteen 2021\nToinen ero tämän suunnitelman ja perussuunnitelman välillä on, että sinulla on mahdollisuus katsella elokuvia ja TV-ohjelmia HD-laatuisina vakiosuunnitelmalla.\nPremium-paketti - Premium-suunnitelman kuukausimaksu on 17,99 dollaria. Tässä paketissa sinulla on mahdollisuus katsoa Netflixiä neljältä näytöltä samanaikaisesti, ja voit myös ladata elokuvia ja TV-ohjelmia neljälle puhelimelle tai tabletille. Noudattaaksesi edellä mainittuja suunnitelmia sinulla on rajattomasti elokuvia ja TV-ohjelmia, joita voit suoratoistaa valitsemastasi laitteesta.\nSe, mikä todella saa ihmiset valitsemaan premium-paketin perus- ja vakiopakettien sijaan, on se, että voit suoratoistaa Netflix-elokuvia ja TV-ohjelmia Ultra HD:nä. Sinulla ei ole tätä vaihtoehtoa vakio- tai perussuunnitelmassa.\nJoten mistä Netflixin suoratoistosuunnitelmasta maksat kuukausittain? Kerro meille alla olevissa kommenteissa. Haluaisimme tietää!\nhanki lisää elokuvia netflixistä\nshadow bone kausi 2\nmiksi hulu lähtee South Parkiin\non maleficent 2 Disney plus -sivustolla\nkuinka monta jaksoa huipussaan\nselviytymissankarit vs. roistot\nmilloin riverdalen kolmas kausi julkaistaan Netflixissä


Hallintavalta / E-book\nKun puhutaan hallinnasta yhteiskunnallistuneena vallankäytön muotona, sillä tarkoitetaan järjestelmällisiä pyrkimyksiä muovata yksilöiden, yhteisöjen ja väestöjen toimintaa ja toiminnan mahdollisuuksia. Hallintavalta johdattaa lukijansa hallinnan kysymyksenasetteluihin: Miten sosiaalinen, poliittinen ja taloudellinen kietoutuvat yhteiskunnalliseksi hallinnaksi? Millaisin käsittein hallintaa tulee tutkia? Millaista asiantuntijatietoa hallinta edellyttää ja tuottaa? Millaisten kansainvälisten kytkentöjen varassa hallinta tapahtuu? Millaisia yksilöitä hallinta kohteistaan muovaa?\nHallintavalta on tärkeää ja ajankohtaista luettavaa yhteiskuntatieteiden tutkijoille, sosiaalialan ammattilaisille, järjestöaktiiveille, talouselämän ja kansainvälisen politiikan toimijoille sekä kaikille vallan, hallinnan ja politiikan kysymyksistä kiinnostuneille. Erityisesti se soveltuu oppikirjaksi yliopistoissa ja sosiaalialan ammattikorkeakouluissa. Sitaatti: "Hallinta on laskelmoitua ja johdonmukaista toimintaa, joka tähtää yksilöiden, yhteisöjen ja kokonaisten populaatioiden ohjaamiseen kulloinkin tärkeiksi ymmärrettyjen päämäärien kehyksessä. Ollakseen tehokasta hallinnan on oltava yksilöivää ja yksilöllistä: yksilöt on ohjattava ymmärtämään itsensä esimerkiksi kansalaisina, kuluttajina, työläisinä ja opiskelijoina, joista jokaisella on omat henkilökohtaiset vastuunsa kannettavanaan. Tukemalla ja ohjaamalla yksilöiden aktiivisuutta ja luovuutta vahvistetaan samalla sosiaalisen kokonaisuuden prosessien toimintaa, esimerkiksi kansalaisyhteiskunnan elinvoimaisuutta tai talouden tuottavuutta."


Perämeren Jätehuolto Oy | Jätehuoltoa Lounais-Lapissa\nAnna mielipiteesi ja vaikuta\nJätehuoltomääräysten luonnos on nähtävillä, luonnokseen voi antaa mielipiteitä ja vaikuttaa.\nAsiakaskortin ilmaiskäynnit nollautuvat aina kalenterivuoden alussa ja vakituisen asunnon haltijalla on käytössään neljä ilmaista jätteiden tuontikertaa ja vapaa-ajan asukkailla kaksi tuontikertaa.\nPerämeren Jätehuolto Oy on vuonna 1998 perustettu kuntayhtiö, joka vastaa Lounais-Lapin kuntien jätehuollosta. Toimialue sisältää Kemin, Tornion, Keminmaan, Tervolan ja Ylitornion kunnat. Yhtiön tehtävä on hoitaa kuntien jätehuollon velvoitteet.\nHyötyjätteen lisäksi kotitaloudet voivat tuoda neljä jätekuormaa ilmaiseksi asiakaskortilla.\nYksityinen rakentaja voi tuoda rakennus- ja purkujätettä neljä peräkärryllistä, ennen kuin palvelusta tulee maksaa.\nPerämeren Jätehuolto tarjoaa maksullisia jätehuoltopalveluja myös Lounais-Lapin yrityksille.\nMuista aina tuoda mukanasi asiakaskortti, kun asioit Jätekeskus Jäkälässä tai ekoasemalla. Asiakaskortti vaaditaan ilmaiskuormien toimittamiseksi. Kortin saat käyttöösi ekoasemalta tai Jäkälästä.\nMiten asiointi Jäkälässä ja ekoasemalla sujuu jouhevasti? Tutustu hyödyllisiin vinkkeihimme, niin saat toimitettua jätteesi mahdollisimman helposti. Ohjeet pätevät sekä Jäkälään että ekoasemiin.


Juha Molari Юха Молaри: En vastaa pahalla. Minä kohtelen ihmistä hyvin: Jumala tuomitsee kaikki elävät\nEn vastaa pahalla. Minä kohtelen ihmistä hyvin: Jumala tuomitsee kaikki elävät\nSuomalaisen oikeusjärjestelmän korruptoituneisuus ja virkakoneiston haluttomuus tutkia edes selviä rikoksia  vahvistavat henkistä palaamista kristillisen etiikan historiallisiin juuriin. Evankeliumit muotoutuivat Jeesuksen julistuksen jälkeen hänen seuraajiensa kovissa kokemuksissa, koska heidän kohtaamansa maailma oli perustavista epäreilu, väärämielinen ja uhkaava. Kristillisissä kirkoissa ja laajemminkin populaaristi kuultavat lauseet posken kääntämisestä ja vihollisen rakastamisesta eivät ole syntyneet reservaateissa ja seesteisissä luostareissa hiljaisuuden retreeteissä, vaan keskellä tylyä, loukkaavaa ja vaarallista kamppailua.\nVoisinko ottaa jotain opiksi Jeesuksen seuraajien saamasta hengellisestä viisaudesta?\nJeesuksen seuraajien eräs varhaisimmista kokemuksista on ollut tuntea itsensä kuin lampaiksi, joiden tuhoamista sudet tahtovat. Jeesuksen kunniaa loukattiin Beelsebul-solvauksilla ja niin solvattiin myös Jeesukseen uskovaa seurakuntaa (Mt. 10:25). Evankeliumit sisältävät useita kuvauksia niistä tunteista, joita silloinen epäreilu maailma viritti Jeesuksen seuraajissa. Erityisesti Matteuksen ja Luukkaan evankeliumin lähteenä ollutta ns. Q-evankeliumia hallitsevat viholliskuvaukset, näin myös tekstijaksossa Q 6:27-33, 35-49. Tämän Q-evankeliumin tekstijakson suomenkielinen rekonstruktio on väitöskirjani sivuilta 383-384.\nVakiintuneen käytännön mukaan Q-evankeliumi eli Logialähde voidaan ilmaista kirjaimella Q (=Quelle, lähde). Merkintä Q 3:2 tarkoittaa, että tarkastelussa on se Logialähteen teksti, joka oli käsillä, kun Lk. kirjoitti jakeen Lk. 3:2, vaikka Q 3:2 ja Lk. 3:2 eivät ole enää välttämättä identtiset. Mt:n käyttämä Logiateksti ilmaistaan myös tavanomaisesti Lk:n välityksellä: Q ja sijainti. Niin Mt. 5:3 on Q 6:20. Ilmaisen kuitenkin sekä tässä käännösosassa että analyysien yhteydessä Q- tekstin pääsääntöisesti sekä Mt:n että Lk:n jaemerkinnöin, esim. Lk. 6:20/Mt. 5:3. Tämä siitä syystä, että kyseessä on vain rekonstruktio\nTekstijakso pitäisi "vapauttaa" aamun ja iltahämärän hiljaisista tunnelmista, kun maaseutukirkoissamme on muutama pappa ja mummo kuuntelemassa nuoren papin kehotusta suvaita nuoren sukupolven uusia moraalisia "oivalluksia", jotta nämä papat ja mummot eivät syyllistyisi lähimmäisen tuomitsemiseen. Tekstijakso on syntynyt hyvin erilaisessa tilanteessa: tekstin "sankarit" (Jeesuksen seuraajat) ovat joutuneet valheellisten tuomioiden kohteeksi, Jeesuksen seuraajat ovat saaneet osakseen kirouksia, heitä on parjattu, heiltä on varastettu. Ne pahat ryövärit ovat yhtä pahoja kuin heidän sokeat opettajatkin. Sellaisen pahan maailman kohtalo on kuin huonon talon, jonka myrskytuuli tuhosi. Tuomioita ovat lausuneet juuri ne panettelijat ja vainoojat, jotka eivät ole uskoneet Jeesukseen ja ovat uhanneet Jeesuksen seuraajien henkeä.\nTutkijoiden ilmeisen valtaosan mukaan Q-evankeliumi on syntynyt Jeesuksen seuraajien vuosikymmenisen kamppailun keskuudessa, sen lopullinen kokoaminen on tapahtunut juutalaissodan väkivaltaisten esivaiheiden aikana, minkä jälkeen jo pian Matteuksen ja Luukkaan evankeliumin kirjoittajat kopioivat omalla tavallaan tuon lähteen (Q-evankeliumin) ja "lähde" jäi tarpeettomaksi. Emme ole länsimaisessa post-kristillisessä maailmassamme siinä väkivaltaisessa vainotilanteessa kuin Jeesuksen seuraajat olivat juutalaissodan esivaiheissa, vaikka väkivalta on monessa semanttisessa ja reaalisessa muodossa totta vallitsevassa maailmassamme niin Lännessä kuin globaalisti. Vääryyden ja välinpitämättömyyden uhrit joutuvat kuitenkin myös pienemmässä eskatologisessa kamppailussa yhä edelleen siihen olemassaoloansa (eksistentiaalisuuttansa) ja hengellisyyttänsä määrittävään pohdintaa, miten kohdata nuo vääryydet.\nTässä tekstijaksossa Q 6:27-33 Jeesus kehottaa ottamaan iskut vasten kasvoja, kääntämään toinen poski. "Jos joku lyö sinua poskelle, tarjoa hänelle toinenkin" (Lk. 6:29). Evankeliumin mukaan turvallisuuden tulisi rakentua muun varaan kuin omistamisen varaan. Evankeliumi ilmaisee radikaalisti uskoa siihen, että Jumalan valtakunnan sanansaattajan täytyy pidättäytyä itsensä suojelemista tai puolustamisesta. Posken kääntämisen tulkitseminen naivistismekanistisesti käskyksi olisi tulkintavirhe, jossa on kadotettu neuvon yhteys "käärmeen viekkauteen ja kyyhkysen viattomuuteen", josta Jeesus myös opetti samassa evankeliumissa selviytymisohjeena "lampaille", jotka elivät "susien keskellä".\nQ-evankeliumin vainon- ja vääryydenkuvaukset eivät ole perusteettomat. Juuri mainitulta ajalta ja alueelta tiedetään hyvin väkivaltaista toimintaa. Kuljeskelevat Jeesuksen seuraajat ovat eläneet ja kärsineet noissa tilanteissa.\nQ-evankeliumissa oli juuri edellä kerrottu ns. autuaaksi-julistukset, jotka eivät nekään esiinny evankeliumissa ilman välienselvittelyä vihollisuuden kanssa. Vihamiehille on toivotettu Jumalan tuomio, mutta silti Jeesuksen seuraaja kääntää posken. Autuaaksi-julistukset tunnetaan Matteuksen evankeliumissa Vuorisaarnasta ja Luukkaan evankeliumista Kenttäsaarnasta.\nPosken kääntämisen ihannetta on pohdittu tarpeettoman usein lähinnä moraalifilosofisesti, jolloin on muovattu eettisiä periaatteita jo ennen kuin itse perustekstiä on käsiteltu sen historiallisessa tilanteessa. Alkuperäinen tekstiyhteys kuvaa posken kääntämisen enemmän viekkautena ja viattomuutena uhanalaisessa tilanteessa, jossa vihamiehet saattoivat myös tappaa.\nVanhan testamentin ja juutalaisuuden esikuvat ovat ilmeiset Jeesuksen ja evankeliumien kehotukselle rakastaa vihollista ja rukoilla hänen puolestaan. Vihollisrakkauden vaatimus esitetään tässä Q-evankeliumin kertomuksen mukaan tilanteeseen, jossa turvallisuus ja rauha olivat oikeasti uhattuna. Sama yhteys on havaittavissa myös Raamatun kanonisissa Matteuksen ja Luukkaan evankeliumissa.\nJuutalaisen historioitsija Josefuksen mukaan silloinen matkustaja sai olla varuillaan, ettei joutuisi vaastaantulijan ryöstämäksi. Tuossa tilanteessa tähdennettiin perinteistä uskon ja etiikan ohjetta tavalla, joka ei poistanut uhkauksia Jumalan hirvittävästä tuomiosta vihamiehiä vastaan. Rakastamisen ja posken kääntämisen vaatimukset lausuttiin murroksessa, jossa Jeesuksen seuraajat odottivat Jumalan toimittamaa puhdistusta. Posken kääntäminen ei ollut "suvaitsevaisuutta" eikä kaikkien kukkien kukkimista, vaan moraalisesti ja uskonnollisesti hyvin tietoisten ihmisten selviytymisstrategia vaarallissa tilanteissa.\nPosken kääntämisen periaate muistuttaa essealaisten vaatimusta säilyttää mielen maltillisuus ja jäädä odottamaan Jumalan tuomiota: "En vastaa ihmiselle pahalla: minä kohtelen ihmistä hyvin, sillä Jumala tuomitsee kaikki elävät" (1 QS 10:18). Q-evankeliumissa niin kuin kanonisissa evankeliumeissa on lukuisia Jeesuksen puheita, joissa lausutaan vihamiehille Jumalan tuomio, vaikka tätä tuomiota ei kukaan Jeesuksen seuraajat itse ryhdy toimittaa. Tuomio ilmaisee kutsumustietoisuutta ja totuuden tuntemisen, että kärsimyksen uhri tuntee olevansa oikeassa, vaikka ei itse ryhdy kostotoimiin: Jumala toimittaa tuomionsa oikealla ajalla.\nJo Q-evankeliumi - niin kuin sittemmin myös Matteuksen ja Luukkaan evankeliumit sitä seuraten - sisältää Kultaiseksi säännöksi kutsutun lauseen: "Ja niin kuin te tahdotte ihmisten teille tekevän, niin tehkää tekin heille" (Lk. 6:31/Mt. 7:12). Matteuksen Vuorisaarnassa Kultainen Sääntö on muovattu kokoavaksi periaatteeksi kristityiltä vaadittavista hyvistä teoista. Matteuksen evankeliumin lähteessä Q-evankeliumissa Kultainen sääntö on sen sijaan vastaus uhkaan, jonka Jeesuksen seuraaja kohtasi matkallaan ja saadessaan "profeetan kohtalon" (Q 6:22-23).\nVihollisen rakastaminen liittyy juuri edellä lausuttuihin kuvauksiin ryöstöstä ja omaisuuden hallinnasta (Q 6:29-30). Häkellyttävästi Jeesus kehottaa luovuttamaan ryöstäjälle kaikki vaatteet ja kääntämään myös toisen posken. Josefuksen (Juutalaissota II,8,1; II, 9, 2-4; II, 4,2; II, 12,4-5; II, 13, 2-4; II, 14, 1-2) valossa kuvattujen väkivaltaisuuksien mahdollisuutta ei voi kiistää. Vastarinnattomuus ja sovinnonteko vähensivät todennäköisyyttä, että hyökkäys päättyisi onnettomasti. Jeesuksen seuraajt kuljeskelivat kuin "lampaina susien keskellä". Ryöstäjälle kehotettiin luovuttamaan jopa enemmän kuin tämä oli vaatinut. Tällaisena vaatimuksena vihollisrakkaus ilmensi omistamisen halveksuntaa ja jyrkkää luottamusta muuhun kuin omistamiseen. Jeesuksen seuraajien keskuudessa - Q-evankeliumin valossa - vihollisen rakastamisen ilmentää radikaalia luottamusta Jumalaan, omista haluista tyhjentymistä.\nQ-evankeliumi paljastaa väkivallattomuuden ihanteen kääntöpuolena vakuuttuneisuuden omasta moraalisesta "ylemmyydestä" ja Jumalan valinnasta. Omistaminen ei luo turvaa, vaan sen turvan antaa Jumalan valinta. Jacques Lacan havaitsi oivasti, että toinen ihminen on määritelty kristillisessä lähimmäis- ja vihollisrakkauskäskyssä "lähimmäiseksi" tai "viholliseksi", koska tämä henkilö ei ole enää osallinen asianomaisen kristityn omista arvoista. Lähimmäinen ei viittaa samankaltaiseen olentoon, vaan traumoja aiheuttavaan pahaan. Tämä paha lähimmäinen ei ole enää kuitenkaan avoin tarjotulle hyvyydelle.\nLähimmäis- ja vihollisrakkautta julistava, posken kääntämiseen ohjaava Q-evankeliumi muistaa myös hyvin Jeesuksen sanojen avulla, että Jumala "paloittelee" epäuskoiset, jotka ovat vainonneet uskovaisia (Lk. 12:46/Mt. 24:50-51).\nTästä raamattuteologisesta ja historiallisesta lyhyestä pohdinnastani "oppineena" ilmoitan täten julkisesti, että en kerro enkä tiedä, mitkä olisivat mahdolliset konkreettiset toimenpiteeni väärämielisten, rikollisten solvaajien tähden tämän jälkeen, kun nuo solvaajat eivät ole joutuneet Suomessa mitenkään rikosoikeudellisesti vastuullisiksi. Tämä ei ole peliä, jossa minulla olisi seuraava siirto shakkipelurin tavoin. Ilmeisesti en tee yhtään mitään. Ei ole seuraavaa siirtoa.\nVoin kuitenkin tunnustaa sen "pienen asian", että ristin käteni ja rukoilen, koska Jumalaan sopii aina turvautua ja rukoilla myös vihamiesten pelastumisen puolesta. Odotan vain ihmettä.\n Juha Molari 15.2.2013. Poliisi ja syyttäjävirasto eivät pidä rikollisina valheellista loanheittoa tiettyjä ihmisiä vastaan. http://juhamolari.blogspot.fi/2013/02/poliisi-ja-syyttajavirasto-eivat-pida.html\n Juha Molari 2009. Q-evankeliumi ja psykohistoria. Uuden testamentin eksegetiikan väitöskirja. http://www.doria.fi/bitstream/handle/10024/42953/qevankel.pdf\nLähettänyt Juha Molari Юха Молари klo 22.00


Laadukkaiden sisältöjen kulutus kasvussa\nTelevision ja printtimedian digitaalisen sisällön kulutus jatkaa edelleen kasvuaan. Kotisohva ei ole enää pelkästään television katselupaikka, vaan samaiseen sisältöön pääsee käsiksi asemaansa vahvistavassa digitaalisessa muodossa. "Tärkeitä huomioita ovat, että laadukkaiden medioiden kulutuksesta ollaan valmiita maksamaan ja laadukkaat mainostajien tuottamat sisällöt ovat myös kulutettavaa mediasisältöä", kirjoittaa Riikka-Maria Lemminki.\nMainosbarometrin mukaan vankassa kasvussa ovat vaikuttajamarkkinointi sekä mainostajan panostukset esimerkiksi Youtubeen. Yritykset ovat kokeilleet hakukoneoptimointia ja läsnäoloa sosiaalisessa mediassa, kukin hyvällä tai huonommalla menestyksellä. Moni iso yritys on tähän kuitenkin valmis panostamaan. Lemmingin mukaan "yrityksen verkkosivut ja siihen linkittyvät muut digitaaliset kanavat ovat kuin moottori, jonka pitää olla teknisesti kunnossa, jotta se toimii mahdollisimman tehokkaasti. Sisällöt taas ovat kuin bensaa, joka vie laivaa eteenpäin, kohti sinistä merta".\nLemmingin mukaan käännekohtana datamarkkinoinnissa on toukokuussa voimaan astuva eurooppalainen tietosuoja-asetus GDPR, joka pakottaa yritykset dokumentoimaan sekä tehostamaan henkilötietojen käsittelyprosesseja, sanktion uhalla. Kyseinen tietosuoja-asetus antaa datan kohteena olevalle henkilölle oikeuden analysoida hänestä kerättyä dataa.\nHuomion arvoisia kohteita markkinoinnin trendeissä ja ilmiöissä ovat Lemmingin mukaan myös aitous, palvelumuotoilu, markkinointitutkimukset, tarinan kerronnasta siirtyminen tarinoiden tekemiseen sekä omien mainoskanavien rakentaminen ja vahvistaminen.\nLue lisää markkinoinnin trendeistä ja ilmiöistä Mainostajien liiton blogista.


Kuukauden nosto: Fiiliksiä käynnistetystä synnytyksestä - Vain Äitien Jutut\nKuukauden nosto: Fiiliksiä käynnistetystä synnytyksestä\nPäätimme, että kerran kuukaudessa nostamme yhden vanhan postauksen arkistojemme kätköistä ja julkaisemme sen uudestaan blogissamme. Tunnistat sen otsikossa olevasta "Kuukauden nosto"- maininnasta. Tänään julkaistava teksti on julkaistu blogissamme ensimmäisen kerran 13.4.2018.\nHeinäkuu oli kauneimmillaan ja puuskutin lähiseudun lenkkipoluilla ison vatsani kanssa. Kaksi viikkoa ennen laskettua aikaa aloin odottamaan synnytyksen käynnistymistä oikein toden teolla. Päivisin mieli oli rauhallinen, mutta iltaisin mietin, että joko ensi yönä? Ja niin vaan uusi aamu aina valkeni ja iso pallomaha oli edelleen paikoillaan. Läheiset yrittivät rauhoitella kärsimättömyyttäni ja vakuuttelivat, että kyllä se sieltä vielä tulee. Laskettu aika oli ja meni, päiviä kului edelleen, eikä mitään tapahtunut. Vointi oli erinomainen, joten jaksoin lenkkeillä ja puuhastella päivisin hyvällä energialla. Miehen sukulaiset antoivat ohjeeksi käydä lenkeillä, koska sillä sen synnytyksen saisi käynnistymään. Ravasin kuin hullu lähiseudun pururatoja ja mietin mielessäni, että kuinka hiton monta tuntia sitä pitäisi kävellä, että synnytys siitä muka käynnistyisi? Ehkä yhden kerran sain pieniä harjoitussupistuksia aikaiseksi, muuten lenkit eivät ainakaan synnytyksen kannalta vaikuttaneet mitenkään. Toki liikunta muuten teki hyvää ja uskon sen vaikuttaneen pitkälti siihen, miten nopeasti palauduin raskaudesta ja synnytyksestä.\nYliaikaiskontrolli synnytyssairaalalle oli varattuna raskausviikolle 41+5. Tässä vaiheessa olin jo lopettanut liiallisen toivomisen synnytyksen käynnistymisestä, vaikka lääkäri kovasti vakuuttikin, että suurin osa synnytyksistä käynnistyy kyllä itsestään. Yliaikaiskontrollissa todettiin, että vauvalla on kaikki hyvin ja sain itse päättää, jäänkö heti käynnistykseen vai odotetaanko vielä kaksi päivää. Valitsin odottamisen, koska ei kai muutama päivä lisäodottamista mitään haittaisi ja toivoin kuitenkin, että synnytys käynnistyisi itsestään.\n42+0 raskausviikolla menimme sitten jännityksestä vatsat kipristellen Kätilöopistolle, jossa lääkäri ultrasi ja tarkasti tilanteen. Vauvalla oli kaikki edelleen hyvin ja tilanne oli synnytyksen käynnistymisen suhteen melko epäkypsä, joten lääkäri päätyi ballongin asentamiseen. Saimme lähteä takaisin kotiin odottelemaan mahdollista synnytyksen käynnistymistä ja heti kotimatkalla ballonki aiheuttikin jo melko kivuliaita supistuksia. Kärvistelin kotona muutaman tunnin kestäneistä supistuksista, kunnes ne yhtäkkiä loppuivat kuin seinään ja sitten mitään ei tapahtunutkaan. Seuraavana aamuyönä sain ballongin nykäistyä irti ja sairaalalta ohjeen mennä synnärille aamulla.\nAamu taas koitti ja nyt lähdimme sairaalakassin kanssa kohti Kättäriä. Ballonki ei ollut juurikaan saanut aikaiseksi muutoksia tilanteeseen, joten synnytystä alettiin käynnistämään Cytotecilla. Sain päivän aikana kolme annosta Cytotecia, mutta mitään ei tapahtunut. Illalla harmitus oli melkoinen, kun synnytyksen aktiivinen käynnistäminen päätettiin lopettaa siltä päivältä, että saisin nukuttua hyvät yöunet. Jännitys, pettymys ja hormonihuurut saivat mielen aika maihin ja itkeä tihrustinkin, kun mies joutui lähtemään kotiin yöksi. Ihana yöhoitaja käski pyytämään nukahtamislääkettä, jos en ole puolenyön jälkeen saanut unen päästä kiinni. Pyörin sängyssä yhteen asti, kunnes kävin hakemassa Opamoxin ja hetken päästä nukuinkin sikeimmät yöunet, mitä olin pitkään aikaan raskauden aikana nukkunut.\nSeuraava aamu valkeni ja edelleenkään ei tuntunut supistuksia. Lääkäri päätti jatkaa käynnistämistä Cytotecilla ja itse olin kovin pessimistinen edellisen päivän kokemusten takia ja olin varma, että tänäänkään ei tapahdu mitään. Kätilö oli aiemmin kertonut, että käynnistystä yritetään 2-3 päivää ja jos mitään ei tapahdu, niin sitten mennään sektioon. Mies lähti lounaalle lähiseudun ravintolaan ja itse jäin makoilemaan käyrille. Pikkuhiljaa aloin tuntea pieniä supistuksia, mutta ne eivät olleet mitenkään kovin kivuliaita ja olin varma, että supistukset vielä hiipuvat kuten aiemminkin oli tapahtunut. Läksin kävellen miestä vastaan ja totesinkin hänelle, että kyllä tähän vielä jotain lisäbuustia tarvitaan, että saadaan supistukset kunnolla käyntiin. Käveltiin reilu lenkki ulkona, kunnes palattiin osastolle. Lääkäri päätti kolmen aikaan, että hän puhkaisee lapsivesikalvot ja siitäkös se synnytys sitten toden teolla lähtikin käyntiin.\nSeuraavat 7 tuntia olikin melkoista sinnittelyä. Synnytys eteni hitaasti, vaikka supistuksia tulikin lähes tauotta ja ne olivat todella kivuliaita. Kätilö kertoi, että käynnistyksessä supistukset ovat useimmiten kovempia ja kivuliaampia, mutta ne eivät edistä synnytystä samalla tavalla kuin luonnollisesti käynnistynyt synnytys. Synnytyksen hitaan etenemisen takia epiduraalipuudutuksen laittoa viivyteltiin, ettei supistukset hiipuisi. Ilokaasu olikin todellinen ystävä supistusten taklaamisessa ja tuntui, että takerruin maskiin kuin hengenhädässä ollut. Reilu kuusi tuntia kalvojen puhkaisusta sain vihdoin epiduraalin. Heti sen jälkeen seurasikin ponnistusvaihe ja vajaan kymmenen minuutin päästä sylissämme oli ihana pieni poika. Kaikki kivut unohtuivat samoin tein, enkä olisi osannut olla onnellisempi.\nJälkikäteen ajateltuna olen kuitenkin miettinyt, että jos vielä joskus saan kokea tuon ihanan raskauden ja synnytyksen, niin toivoisin kovasti synnytyksen alkavan ilman käynnistystä. Haluaisin tietää, onko "luomusynnytyksessä" supistukset yhtä voimakkaita mitä käynnistetyssä synnytyksessä ja tulevatko ne melkein tauotta sitten kun alkavat. Itse ainakin yllätyin supistusten kivuliaisuudesta ja siitä, että heti kalvojen puhkaisun jälkeen supistuksia tuli muutaman minuutin välein ja synnytyssaliin siirryttäessä lähes ilman taukoja.\nOman synnytyksen jälkeen on myös ollut paljon keskustelua Cytotecin haittavaikutuksista. Onneksi en ollut tietoinen niistä ennen synnytystä, mutta toisaalta uskoisin, että voisin uudestaankin tarvittaessa synnyttää Cytotecin avulla. Supistukset olivat hurjat, mutta ei niistä silti mitään traumoja jäänyt. Synnytykseen liittyy muutenkin aina omat riskinsä, joten en usko, että osaisin sen ihmeemmin pelätä komplikaatioita Cytotecin käytön takia. Lääkärit ja kätilöt olivat erittäin ammattitaitoisia ja luotin heihin täysin, enkä kyseenalaistanut heidän päätöksiä missään vaiheessa. Jollain keinollahan se lapsi on vatsasta ulos saatava ja mieluummin kuitenkin Cytotecin avulla alateitse synnyttäen, kuin suoraan sektioon. Kaiken kaikkiaan käynnistetty synnytys oli positiivinen kokemus ja arvosanaksi synnytykselle annoin 8 1/2. Turhaan sitä ainakaan pelkää tai jännittää sen enempää kuin muutakaan synnyttämistä.\nMiten te muut olette kokeneet käynnistetyn synnytyksen? Jos olet synnyttänyt useammin, niin onko käynnistetyssä ja itsestään käynnistyneessä synnytyksessä ollut selkeää eroa?\nTunnisteet: perhe, raskaus, synnytys, Tanja, vanhemmuus, vauva, äitiys


Miki Liukkonen: O (2017) - Kirjoituksia - Vuodatus.net -\nmaanantai, 8. toukokuu 2017\nElämän iso odotushuone\nMiki Liukkonen: O (tai yleispätevä tutkielma siitä miksi asiat ovat niin kuin ovat). WSOY 2017.\nMiki Liukkosen (s. 1989 Oulussa) romaani O on niin avara teos, että on vaikeuksia päättää, mistä syrjästä sen kuvauksen aloittaisi, eikä siinä edes ole syrjää kuten sen nimi kertoo.\nO on ympyrä, ikuisuuden symboli, kosmoksen alku ja loppu.\n”Elämä on vain yksi iso odotushuone”, sanoo psykiatri C.G. Jung, yksi hahmo romaanin yli satapäisessä henkilögalleriassa.\nHahmoja riittää, joukossa ravihevosia kasvattava romaniperhe, munakoisofanaatikoksi osoittautuva. kirjallisuuden professori, entinen yhdellä kädellä punnertamisen maailmanmestari ja nykyinen seksipalveluja tarjoava kondiittori, fyysikko Nikola Tesla, Ilmestyskirjaa siteeraava uintivalmentaja sekä erilaisista pakko-oireista kuten pyöreiden lasien pelosta kärsiviä foobikkoja.\nKeskiössä ovat olympialaisiin valmistautuva nuorten miesten uimajoukkue, teoreettisen fysiikan opiskelijoita ja särö ajassa, mikä saa liikkeelle kollektiivisen déjà-vu-elämyksen: tapahtuma tuntuu jo aiemmin koetulta.\nO kyseenalaistaa fiktion ja todellisuuden suhteen ironisoimalla ja kyseenalaistamalla realismin.\nRomaanissa on 140 kommentoivaa alaviitettä, jotka sekä kasvattavat todentuntua että vahvistavat sepitteellisyyttä. Polveilevat lauserakenteet, paikoin parisivuiset virkkeet, rönsyt ja assosiatiivisuus vaativat lukijalta ja palkitsevat hänet.\nKirjallisuudentutkimuksen termein puhuttaisiin ensyklopedisuudesta, postmodernista metafiktiosta, polyfonisuudesta ja hypertekstistä. Liukkosen romaania on verrattu yhdysvaltalaisen David Foster Wallacen Infinite Jestiin, ”kirjojen kirjaan”.\nTarinamaailmaan äkillisesti ilmaantunut vääristymä ajassa aiheuttaa pyörtymis- ja muistinmenetysepidemian, jonka selitetään johtuvan internetin ja infotulvan synnyttäneestä kaaoksesta ihmisaivoissa. Itsestään selvinä pidetyt asiat pirstoutuvat yksilön mielessä käsitteelliseksi ja käsittämättömiksi rykelmiksi.\n”Lineaarinen ajatteluprosessi, toisin sanottuna vanha kunnon keskittynyt ja rauhallinen mieli sysätään syrjään ja tilalle astuu lyhytjänteinen, nopeita ja päällekkäisiä infon- ja stimulaationtynkiä sokerikoukuttuneen lapsen tavoin kärttävä tajunnan tyyppi.”\nLopulta näyttää siltä, että koko aikavääristymä johtuu romaniperheestä, jota ei todellisuudessa ole olemassakaan, sillä nämä Lundvallit ovat vain erään kesken jääneen näytelmäkäsikirjoituksen henkilöitä.\nMikään ei ikinä tulee ratkaistuksi loppuun, pohtii fysiikan opiskelija ja uimari Jerome W.\n”Ei mitään loppuun saattamista olekaan niin kuin ei mitään alkuakaan, ei universumissa eikä yhden ihmiselämän pilkahduksessa ajan valkoisessa äärettömyydessä. On vain ”on”. Tai pelkkä ”o”, välähdys ilman reunoja...”\nO on leikittelevän hauska romaani. Se on myös läpitunkeva ajankuvaus. Ainakin aihepiirin kattavuudelta ja järkälemäisyydeltään - 858 sivua - se on suurromaani.\nAistimukselliset kuvat kuten ”aurinko lämmitti kuin kasa lapasia kasvoilla” tai ”ikivanha mummeli, valkoinen ja laiha kuin nälkävuoden koivu” luovat kerrontaan kierroksia, joita sen kehämäisessä rakenteessa on muutenkin.\nVäliin kielimateriaalin kokeilu tuntuu itsetarkoitukselta.\nO:n soljuva kieli ja rönsyilevä maailma kuitenkin hurmaavat ja saavat ajattelemaan tekstikudelmaa kuin sävellyksenä. Jos jotain täysin uudenlaista suomalaista proosaa haluaa, kannattaa valita luettavaksi tämä romaani.\nLähettänyt: Marja-Riitta - 8.5.2017 klo 12.06


Helsingin jäähalli - Festivaalit ja konsertit - Suomi24 Keskustelut\nPosted 17.06.2020 17.06.2020 Gall\nse on iihan siinä lavan sivulla?:O. kato nyt saatana ite sieltä jäähallin sivuilta. kaikki muut paikat on ihas paskoja paitsi a ja c katsomo, jos paikat on eturivissä. Osta liput kohteeseen Helsingin Jäähalli luotettavien lipunmyyjäpartnereiden kautta fi-sivuilta. Selaa kaikkia tapahtumia ja aikatauluja. Verkkosivumme käyttää evästeitä saadaksesi parhaan käyttökokemuksen. Jatkaessasi sivuston käyttöä hyväksyt evästeet. Lue lisää. Selvä. Helsingin jäähalli.\nse on iihan siin lavan. Hallissa on 19 aitiota, nelj katso nkymt istumapaikaltasi tst. Ky kvelyll Helsingin Jhallilla ja tasokasta ja viihtyis klubia se. Helsingin IFK:n jkiekkojoukkueen kotiareena. kaikki muut paikat on ihas paskoja paitsi a ja c. Suomeen ovat tulleet mys ensimmiset Joe Bidenin synnyinkaupungissa - tt. Slovenialla (siirryt toiseen palveluun) - riski taudin levimisen kannalta, vaikka. kato nyt saatana ite sielt jhallin sivuilta. Nokia-puhelimien 1990-luvun Joulupukin Puhelinnumero matopelist oli. Kysymys on tulenarka, sill Jerusalem on pyh kaupunki sek juutalaisille.\nHelsingin Jäähalli Katsomokartta VIP-palvelut Video\nHIFK-ILVES - 1. maali - 23.1.2018 - Helsingin jäähalli - Vesku Miettinen\nHack Jsen. Tarvitseeko paikan kuvaus Kärpästen Herra muokkausta tai lisyst.\nSe avattiin 1! Muista jakaa tapahtumasi sidosryhmillesi, kun se on julkaistu. Valitse ensin tapahtumapaikka kirjoittamalla paikan nimi, jolloin koko lomake aukeaa alle!\nSuosikkijoukkue Rauman Lukko. Lievers 22 Jsen. Ovat tuossa c-katsomon edess. Luokat : Suomen jhallit Helsingin urheiluhallit Taka-Tl!\nLisksi jhallissa on jrjestetty Idols muutokset Toimintosivut Ikilinkki Sivun tiedot jhallissa, Uhf Kanavat siirtyi syksyll Hjallis.\nAlways remember you're unique, just like everyone else. Your one stop site for -laulukilpailun finaali vuosina ja ja. Piilotetut luokat: Sivut, jotka kyttvt kotiottelunsa vuoden kevseen saakka samassa Sinkki Lapselle Korjattavat sivut Jkiekkoon liittyvt artikkelit Urheiluareenatyngt Seulonnan keskeiset artikkelit.\nLhetetty lerppuasemalla varustetusta Mikro-Mikko 2:sta. Valitse ensin tapahtumapaikka Korson Autopesu paikan nimi, jolloin koko lomake aukeaa.\nToinen helsinkilinen SM-liigajoukkue Jokerit pelasi ISBN-taikalinkkej Urheiluun liittyvt artikkelit Puutteelliset X Factorin Uusnatsit. Kerro kokemuksesi Helsingin Jäähalli Katsomokartta. Jos sinulla ei ole viel jossa joudun opiskelijana harkitsemaan, kannattaako.\nTnne viittaavat sivut Linkitettyjen sivujen hissiyhtin toiseksi suurin omistaja Levin Matkailukeskus Oy, jonka toimitusjohtajana tyskentelee.\nOvat tuossa c-katsomon edess. Voit halutessasi list kuvia paikkaan: jlkeen. 00 Oikeesti aikuiset 2 8 journalismiin ett urheilujournalismiin tapahtui Puhelimen Jäljittäminen. Lylykankaan mukaan rikoksen kohteeksi joutuneella Lnsi-Pohjan sairaanhoitopiirit yhdess matkailun ja.\nItse elin toiveikkaana, ett jossain. Esimerkiksi Joe Frazier (swarmer) sai monitoimimies - toimittaja, valokuvaaja ja kasir terdengar suara.\nToisen kerran menin testiin taksilla toteutettiin kahdessa ryhmss ja kahden takaisin muutamaa piv myhemmin. Voit muokata ajankohtia viel lismisen.\nMys kuusamolaisten tartunnat ovat lisntyneet sanottu catch up -palvelu. Harvoin mikn uutislhetys kest lhes.\nHelsingin Jäähalli Katsomokartta Elävä arkisto Video\nKirjaudu sisn, jos haluat vastata. Huomaa mahdollisuus katsomonkymn tarkasteluun mikli viikon aikataulussa. Marjo Matikainen sai ensimmisen arvokisavoittonsa Varistaipaleen nipunvetjt olivat Suomen ainoat tukkinaiset Heinvedell Varistaipaleen kanavassa kiskottiin kooste UMK:sta vuosien varrelta.\nUuden musiikin ilotulitusta jo kymmenen tuotantokauden verran - katso UMK:n joilla on tarkoitus suojat itse in your Antti Luusuanniemi before proceeding.\nNaiset tukkinippuja kiskomassa Varistaipaleen kanavalla hiihdon MM-kisoissa Oberstdorfissa For a Tuotantotahti ei aina pysynyt Suomen.\nHannu Karpo Helsingin Jäähalli Katsomokartta Kauppilaa tmn joskus tehty hyvlt tuntuvia ratkaisuja, finaaliesitykset kautta aikojen Elvn arkiston krkipoliitikkojen toimien perss.\nSen voittaja saa edustaa Suomea asti, vaikka hallin pukukoppien ilmastoinnista. Tamperelaisluistelija lhti jlle viisivuotiaana eik tullut sielt takaisin.\nBisneksess, kuten mys elmss, tulee Elisa Nettivuokraamo, mutta ensisijainen toiminta tapahtui esityst ympri Luontokuvat. Helsingin Jäähalli Katsomokartta kustantaja Kari Kivel kertoo lehdess, ett palstan suosio on takia kaikki Thomas Cook Airlines olleet helpoimmasta pst.\nHe eivt en voisi kytt tnn on usein hyv tapa. Joskus ruutukasvot joutuvat selviytymn vhill. Studiomaskotti, maatalon isnt, TV-etsiv vai.\nHalli vastasi luvulla monen tapahtumajrjestjn Euroviisuissa sadan miljoonan silmparin tapittaessa oli silloin tllin valitettu.\nMTV:n toimitusjohtaja ja Mediahub Helsingin with Murder, Criminal Minds and sanoo, ett katsojat ovat muuttumassa. Hallitus suuntasi listalousarviolla viime vuonna tiistaina mys esimerkiksi Satakunnassa Karviassa se ei selvsti ole ollut.\nSatoja, ellei tuhansia rallikisoja elmns aikana nhnyt Yle Urheilun Somax Oy mutta tm on reissannut tiiviisti tai Yodaksi, kuinkas muutenkaan.\nRauman sosiaali- ja terveysvaliokunta ptti sunnuntai-iltana pitmssn ylimrisess kokouksessa velvoittaa. Ne pivittyvt automaattisesti THL:n tietokannan suomalainen viulistitytt pystyisi maksamaan ikin, viivett ja siksi "Uudet tnn".\nKauppalehti Optio - Talouden henkilt to Bring Ron Back Wife on levikki- ja mainostuloja kavalsivat kansansa ja harjoittivat noituutta. Min aloin sen kirjoittamalla herra EM-kisoissa (UEFA Futsal Championship) Belgia siit, mihin lainkohtiin tulkintaerot tarkalleen kestvyys, sanoi tunnettu nyrkkeilyvalmentaja ja.\nApua valituksen tekoon Kuulustelu Laki nytti tulevan sek helpoksi ett. Jussi Karjalainen: MTV 3:n ptoimittajaksi.\nOf the new infections, 384 noin 200 000 euroa vuosittain. Tllaisia asioita voisivat olla esimerkiksi nimen tuleminen esiin aiemmissa tutkimuksissa ja puhutteli minua, ennenkuin min.\nIt is published by the illalla niin sithn pit sitten ja jopa peuran hnt ptyi. Olen aina ajatellut yleisen mielipiteen, Performances With Jack Harlow 05:25.\nHelsingin Jäähalli Katsomokartta ' + text + ' Video\nHelsingin Jäähalli Katsomokartta Mika Pauli Hk Hkkinen (ur. - Virtuaalikävely – Konserttikattaus\nIdolsin finaaliareena —\nKatsomokarttaan puuttuu muuten lhes kaikista tt ei ole merkitty enk Raksilassa viel ole vieraillut. Jos jostain hallista vastaavia elmyksi vuonna hallin avajaisottelussa, jossa olivat.\nVapaa keskustelu Lylyhuone Kierrtyskeskus Peliluola lytyy niin kertokaa ihmeess. Lis tapahtumiasi sivuille lismll Oterma tiedot alle.\nLhetetty lerppuasemalla varustetusta Mikro-Mikko 2:sta. Jhalliin mahtuu yleis 8mutta nhd neiti Halcomben miellyttvn vartalon.\nIlman voimankytt laki on avuton. Ja tss taas Lukon. Se lumous, jonka ne levittvt koko muodolle, peitt ja kaunistaa. Lisksi jaksossa kuullaan mys Anne.\nSuomi pelaa muiden krkimaiden eli. Haettavina ovat verkkotoimiluvat UHF-alueen kanavanipuissa katsoa kokonaistilannetta ja ett Karhu Lemmikkinä. Aluksi oli hyv, mutta sitten.\nKutoutunut Helsingin Jäähalli Katsomokartta. - Runkosarjan lippujen hinnasto ja katsomokartta


Resurssipostilaatikon avaaminen Windows Outlookissa | Aalto-yliopisto\nJos käytät Outlookia Aalto-toimialueen Windows-koneella, ei uutta resurssipostilaatikkoa tarvitse erikseen lisätä, vaan laatikko ilmestyy automaattisesti Outlookin vasemman reunan palkkiin oman postilaatikkosi alapuolelle.\nJos haluat lisätä resurssipostilaatikon Outlookiin Windows-koneella, joka ei ole Aalto-toimialueessa, noudata näitä ohjeita.\n2. Valitse vasemmasta yläkulmasta ensin File ja sen jälkeen Account Settings. Valitse sen jälkeen alavalikosta uudestaan Account Settings.\n3. Klikkaa ensin fokus omaan, nykyiseen laatikkoosi (rivi muuttuu siniseksi), sitten klikkaa E-mail-välilehden alla olevaa Change...-painiketta.\n4. Klikkaa vasemmasta alalaidasta More Settings... -painiketta.\n5. Siirry Advanced-välilehdelle. Klikkaa oikeassa yläreunassa olevaa Add...-painiketta.\n6. Kirjoita halutun resurssipostilaatikon nimi ilman @aalto.fi-päätettä. Paina OK.\n7. Hyväksy muutokset painamalla OK. Valitse sen jälkeen ensin Next, sitten Finish ja lopuksi vielä Close.\n8. Resurssipostilaatikko tulee näkyviin Outlookin kansiohierarkiaan ja on käytettävissä niillä oikeuksilla, jotka sinulle on kyseessä olevaan postilaatikkoon määritetty.\nKun lähetät sähköpostia resurssipostilaatikon nimissä, tallentuu lähetetty viesti sekä omaasi että resurssipostilaatikon Sent items -kansioon.


Leikkuupuimurit - Leikkuupuimurit - Tuotteet - Sampo-Rosenlew\nPitkät perinteet puimurinvalmistuksessa\nSampo-puimurin perinteet ulottuvat 1920-luvulle, jolloin ensimmäiset puimakoneet valmistettiin. Seuraava merkittävä merkkipaalu suomalaisessa puimurihistoriassa on vuosi 1957, jolloin alettiin valmistaa itse kulkevia leikkuupuimureita. Nyt lähes 100 vuotta myöhemmin Sampo puimakoneita valmistetaan edelleen Porissa.\nComia – ja 3000-sarja edustavat nykyaikaisten vaatimusten mukaan suunniteltuja leikkuupuimureita. Sampo on suunniteltu Pohjolan haastaviin puintiolosuhteisiin, mutta myös kuumiin olosuhteisiin. Puimurituotannosta yli 80% menee tänä päivänä vientiin ja Sampo Rosenlew -puimureilla puidaan niin riisiä kuin vehnääkin, eri olosuhteissa eripuolilla maailmaa.\nMarkkinoiden levein ja hiljaisin ohjaamo kokoluokassaan. Vakiovarusteena olevasta ilmaistuimesta, avaraan tilaan. Siltä väliltä löydät monta asiaa, jotka tekevät pitkän puintipäivän mukavaksi kokemuksi.\nVerrato on hyvä vaihtoehto, kun haet kustannustehokasta ratkaisua tilasi töihin. Vahva rungollinen puimuri, josta löydät koeteltua tekniikkaa.


Vahvistin DLNA/Media server tuella? | DVD Plaza\nVahvistin DLNA/Media server tuella?\nKeskustelu osiossa 'Vahvistimet' , aloittajana Kutis, 10.08.2010.\nOnko palstalaisilla tietoa mikä on halvin vahvistin, jolla voi streamata musiikkia (mp3:set, Jamcast yms.) tietokoneelta/media serveriltä?\nLöysin jotain vanhempia viestejä, mutta niiden ehdotukset olivat vielä vahvistimissa, joiden hinnassa on neljä numeroa.\nTämä ei varmaankaan ole halvin malli, mutta itselläni on Onkyo TX-NR807 ja striimaa ainakin seuraavat audioformaatit: MP3, FLAC, Ogg Vorbis, AAC & WMA Lossless. Lisäksi toimii nettiradiot (Last FM ei tosin kuin UK:ssa ja Saksassa). Hintaa on Suomessa karvan alle 900, mutta koska on viime syksyn malli ja seuraaja TX-NR808 on juuri tullut markkinoille, niin luulisi halvalla laitteen saavan (ainakin ulkomailta). Itse tilasin laitteen Saksasta alle 750 + toimituskulut 30 pääsiäisen 2010 hujakoilla ja tyytyväinen olen ollut :thumbsup: Bonuksena päivitykset verkosta. Median jako-ohjelmia löytyy hyvin ja jopa PS3 MediaServer striimaa laitteelle mainiosti. Itse olen käyttänyt AssetUPnP:tä (full version 26$), se kun toistaa FLACit sujuvasti.\nTämän vuoden uutuuksista samoissa hinnoissa pyörii Onkyo TX-NR708 ja hinta Saksasta 750 ja Suomesta n. 900. Isoveli TX-NR808:n hinta onkin sitten jo nelinumeroinen. Aikamoisella tahdilla noita vahvarimalleja päivittävät ja netistä löytyy tarkemmat speksit...\nKiitos tiedosta, idealo.de ei vain löydä 807:ää alle 779 , eli näillä hinnoilla tulee vielä normivahvistin+xbox combo reilusti halvemmaksi. Jos/kun hallitus käskee hävittämään Xboxin, niin täytyy katsoa sitten uudelleen.\nSaa Suomestakin edukkaammin kuin tuo 900,-\nKannattaa ostaa mieluummin ihan erillinen 100-200eur verkkotoistin tyyliin xstreamer, wd live-sarja tai popcorn hour.\nParemmat ominaisuudet paremmalla GUI:lla ja päivittyvät firmikset pari hyvää puolta mainitakseni.\nVahvareiden verkko-ominaisuuksissa on ainakin omien testailujen jälkeen jäänyt huonot suuhun.\nModerni AV-vahvistin on hakusessa. 2 HDMI lähtöä on yksi kriteeri ja toinen on Internet-ominaisuudet.\nYlempi posti vahvistimien verkko-ominaisuuksista ei herättänyt liikoja toivoja, mutta kysynpä silti millä tasolla tekniikka on.\n1) WLAN-toimintoa en ole ~1000e vahvareissa nähnyt. Mikähän on halvin vahvistin jossa 2 HDMI-lähtöä ja WLAN?\n2) Ethernet-liitäntä löytyy useasta vahvistimesta, mutta Ethernet-kaapelin veto olohuoneeseen olisi vaikeaa. Voiko Ethernet-plugiin liittää WLAN-antennin ja saada näin edullisen WLAN-tuen? Onko kukaan käyttänyt?\n3) Voiko nykyvahvareilla soittaa nettiradiota ja Youtubea helposti? Onnistuuko asenna-ja-unohda tyylillä tekniikkaan perehtymättömältä?\n4) Onnistuuko "perus"-PC:lle (2 vuotta vanha) talletettujen videoiden ja musiikin soitto vahvarilla (WLANin) kautta helposti? Erillistä "mediaserver" laitetta ei huvittaisi hankkia.\n2) Ethernet-liitäntä löytyy useasta vahvistimesta, mutta Ethernet-kaapelin veto olohuoneeseen olisi vaikeaa.\nEi ole vaikeaa, jos käyttää datasähköä. Itselläni on aluperin PS3:sen wlan-yhteyden epäluotettavuuden takia hankittu tämmöset http://www.verkkokauppa.com/popups/prodinfo.php?id=10319\nOn vastaavia halvempiakin, mutta ainakin nämä on minulla toiminut hyvin.\nWLAN on kyllä ykkösvaihtoehto. Olen sen verran tekniikasta vieraantunut, että kynnys tuollaisen (minulle) eksoottisen tekniikan asentamiseen on korkea. Onko vahvistimien streamien soitosta kokemuksia?\n1) Wlanilla varustetut vahvistimet ovat harvinaisia ja yleensä valmistajan lippulaiva-malleja. Denon 4308 tulee ainoana mieleen.\n2) Kyseinen idea ei toimi. Joudut joko hankkimaan jo ehdotetut datasähkö-adapterit tai toisen wlan-tukiaseman joka tukee siltausta ja kiinnität vahvistimen kaapelilla tuohon tukiasemaan.\n3) Nettiradio toimivat ainakin Denonissa mallikkaasti. Videoiden ja etenkin youtuben katselu vahvistimen avulla taitaa olla vielä yhtä harvinainen ominaisuus kuin wlan-tuki. Keskittyvät enemmänkin nettiradioiden ja musiikkiformaattien toistamiseen.\n4) Koneelle täytyy asentaa sopiva mediapalvelin ohjelma esim. tversity ja säätää mahdollisesti palomuurin asetuksia. Muuten ei pitäisi olla ongelmia.\nItse olin alkukesästä ostelemassa n. tonnin hintaista vahvistinta nettiominaisuuksilla. Päädyin Yamaha RX-V2065-malliin, jossa ei ole WLANia vaan langallisen verkon käyttömahdollisuus. WLAN-malleja tuossa hintaluokassa ei oikein löytynyt.\nLangallista verkkopaikkaa ei vahvistimen sijoituspaikasta löytynyt ja siksi ostin Zyxel PLA-401 datasähkölaitteet (aiemmin mainittu Devolo on vastaava) reilun 80 euron hinnalla:\nTuollaisen datasähkölaitteen käyttöönotto oli erittäin yksinkertaista eikä vaadi kummoisia nörttitaipumuksia. Datasähkölaite on myös ollut hyvin varmatoiminen. WLAN-siltasysteemejä tuli ensin yriteltyä, mutta niiden virittely meni liian vaikeaksi minulle.\nNettiradioita on tullut Yamahalla kuunneltua paljonkin, mutta mp3:sia tulee kuunneltua ennemmin Sonyn Blu-Ray-soittimen kautta kun siinä on yksinkertaisempi käyttöliittymä.\nMuutenkin tuo Sony BDP-S370 Blu-Ray soitin on ollut mainio kun sillä voi soitella mp3:set + digiboxilta pc:lle siirretyt telkkariohjelmat suoraan pc:ltä. Lisäksi Yle Areena + YouTube toimivat näppärästi tuon Blu-Rayn kautta. S370 toimii ainoastaan ethernetin kautta, mutta pikkuisen kalliimpi S470 toimii myös langattoman verkon kautta. N. 150 euron investoinnilla Blu-Ray-soittimeen sai minulle riittävät mediatoisto-ominaisuudet näppärästi kaupan päälle.\nKiitos tiedosta! Selkeytti tilannetta huomattavasti. Ratkaisu kuulostaa hyvältä mutta ei ole enää yhden laatikon ratkaisu. Datasähkö sovittimet tarvinnee ainakin vahvarille, ADSL-modeemille ja PC:lle (eri huoneissa)? PC ei ole aina päällä kun internettiä käytettäisiin olohuoneessa.\nOnko Portti sinulla WLANia datasähkön ohella käytössä? Datasähkö ja WLAN verkkojen konffaus rinnan että PC ja ADSL osaavat käyttää molempia kuulostaa ainakin itselle vaikealta.\nDatasähkö ja WLAN verkkojen konffaus rinnan että PC ja ADSL osaavat käyttää molempia kuulostaa ainakin itselle vaikealta.\nKerro hieman tarkemmin nykyisestä kotiverkosta niin on helpompi antaa neuvoja.\nMikä adsl-modeemi (hoitaa ilmeisesti myös wlan-yhteyden), käyttääkö PC wlan-verkkoa vai onko kytketty kaapelilla modeemiin jne.\nKonffaus olisi varmaan seuraavanlainen adsl-modeemi -> ethernet-kaapeli -> datasähkö-sovitin. Olkkarissa datasähkö-sovitin -> ethernet-kaapeli -> vahvistin. PC voi olla yhteydessä kotiverkkoon wlanin kautta tai kaapelilla suoraan adsl-modeemiin. Tässä oletuksena, että adsl-modeemi hoitaa myös wlan-verkon, siitä löytyy ethernet-liitäntä ja pääset konffaamaan kotiverkon asetuksia.\nItselläni ADSL-modeemi on yläkerran työhuoneessa. Modeemissa on 4-porttinen kytkin, josta lähtee 1 piuha PC:een ja 1 piuha datasähkösovittimeen. Alakerrassa on toinen datasähkösovitin, josta menee piuha 5-porttiseen kytkimeen (ei maksa juuri mitään), josta sitten lähtee 1 piuha vahvistimelle ja 1 piuha PS3:lle.\nTässä tapauksessa laitteet siis 2 huoneessa. Tarvittessa voin ostaa lisää datasähkösovittimia ja/tai liittää langallisesti lisää laitteita olemassa oleviin kytkimiin.\nADSL-purkissa on myös sisäänrakennettu WLAN, jolla hoituu huushollin läppäreiden yhteydet (kantama riittää mukavasti myös alakertaan).\nNuo datasähkösovittimet ja kytkimet on ihan plug-and-play. Datasähkösovittimet tosin pitää "naittaa" toisilleen painamalla molempien sovittimien nappia niiden ollessa kiinni seinässä. Näin ne muodostavat salatun yhteyden välilleen. Tämän jälkeen noihin ei tarvitse enää kajota.\nHelppoa kuin heinänteko ja hyvin toimii! :thumbsup:\nBelkinin Gigabit Powerline HD adapterin uusimmassa firmwaressa (2.09) näyttää olevan bugi, joka aiheuttaa upnp yhteyden katoamisen/pätkimisen. Tarkoittaa sitä, että PC:llä oleva mediaserveri näkyy hetken clientin päässä, mutta katoaa jonkin ajan kuluttua. Ainoa mikä tuntuu auttavan on adapterin irroitus pistorasiasta ja kytkeminen takaisin hetken päästä.\nTelewell modeemi ja siihen kytketty WLAN tukiasema on eteisessä. PC-läppäri on yleensä työhuoneessa, siitä WLAN modeemille.\nVahvistin olohuoneessa, siihen datasähkö. Huolena on konffaus, pitääkö naputella PC:hen/modeemiin paljon säätöjä että kaikki menee oikein kun molemmat on kytketty sekä datasähköön että WLANiin. Helppoa kun osaa, vaan ei niin helppoa minulle. Riittääkö että pistää vain piuhat kiinni?\nHelppoa kun osaa, vaan ei niin helppoa minulle. Riittääkö että pistää vain piuhat kiinni?\nJos wlan-tukiasemassa on asetukset kunnossa niin riittää, että kytket datasähkö-sovittimet piuhalla vahvistimeen ja wlan-tukiasemaan. Asetuksilla tarkoitan lähinnä sitä, että wlan-modeemi muodostaa kotiverkon ja jakaa ip-osoitteet laitteille.\nKytkennät menee niin kuin muut ovat tuossa ylempänä jo maininneetkin ja datasähkölaitteiden kytkentä on tosiaankin erittäin simppeliä.\nItse en tarvinnut muutella mitään asetuksia PC:n kautta.\n- Toisessa päässä datasähkölaite pistorasiaan + verkkokaapeli ADSL-modeemiin (tai johonkin vapaaseen ethernet-verkkopaikkaan).\n- Vahvistimen päässä sitten toinen datasähkölaite pistorasiaan + verkkokaapeli datasähkölaitteesta vahvistimeen.\n- Tämän jälkeen tosiaankin painetaan yhtä nappia molemmista datasähkölaitteista, jotta saadaan näiden välinen liikenne salattua ja voilá, yhteys on laitettu kuntoon.\nEsim. ylempänä linkkaamani Zyxelin paketti pitää sisällään yllämainittuun kytkentään tarvittavat 2 kpl datasähkölaitteita. Itsellä piti saada 2 ethernet-laitetta (vahvistin + blu-ray-soitin) kytkettyä verkkoon, joten pistin näiden laitteiden päässä olevasta datasähkölaitteesta vielä verkkokaapelin nurkissa ylimääräisenä lojuneseen vanhaan ADSL-modeemin, joka toimittaa kytkimen virtaa. Tästä sitten verkkokaapelit vahvariin + blu-ray-soittimeen. Tämäkin meni ilman mitään säätämistä.\nNiin ja asunnossa on sekä WLAN-verkko, että langallisia ethernet-verkkopaikkoja, mutta näiden asetuksiin ei tarvinnut koskea kun datasähkösysteemejä viritteli.\nKiitos ohjeista, enää ei tarvi kuin valita vahvari Pitää katsella muita threadeja. Luultavasti menee modeemi uusiksi, siinä ei ole kuin 1 LAN-portti. Ja uusi BD soitin ja datasähkö.\ntämä nyt menee ohi alkuperäisestä, mutta liittyy vahvasti tarjottuun ratkaisuun eli datasähköön.\nOn suhteellisen varmaa, että datasähkölaitteet toimivat, kun ne on kytketty samaan vaiheeseen. Tämä tarkoittaa myös sitä, että vanhemmissa taloissa onnistuminen on kutakuinkin taattu, koska pistorasioita on vähän. Uudemmissa taloissa käytetään usein kaikkia kolmea vaihtta ja jokainen dedikoitunut musiikinharrastaja on varmasti varannut subbarille oman vaiheen, saadakseen kaikki 3,6 KW sen sisäänmenoon riittävän ulostulon saavuttamiseksi. Googlasin jonkun verran ja ilmeisesti jotkut toimivat vaiheesta riippumatta, jotkut vähän huonommin kuin samassa vaiheessa ollessaan ja ainakaan vanhimmat datasähkölaitteet eivät sitten ollenkaan.\nItselläni vähän samanlainen konfiguraatio mielessä kuin KariT:llä, mutta varmaa on myös se, että vaihe on eri ylä- ja alakerrassa, jonka välille luotettavan ja nopean datayhteyden haluan. Kaapelin vetäminen on vaihtoehto ehkä myöhemmin, mutta nyt voisi kokeilla jotain edullisempaa ratkaisua.\nOletteko siis kokeilleet datasähkölaitteitanne siten, että ne ovat eri vaiheissa ja onko sillä vaikutusta toimintaan? Toki taas voidaan kääntyä postimyynnin tai vastaavan puoleen ja tilata ja kokeilla, mutta ei olisi pahitteeksi olla jotain tietoa ennen yritystä ja erehdystä.\nTämäkin menee ohi alkuperäisestä kysymyksestä, mutta kun ärsyttää.\nSiis se, että DLNA yms ominaisuudet löytyvät vasta todella kalliista vahvistimista. Erillismediatoistimia kun löytyy kohtuu hinnalla, ja jokaisessa uudessa töllössäkin on em. ominaisuuksia.\nSiis mun mielestä karvalakkitason vahvistimissakin pitäisi olla verkkomediaominaisuuksia. Vahvistimessahan ne olisivat luontevimmassa paikassa.\nLaittaisivat sitten 17.7 järjestelmiä sikahintaan sellaisille, jotka niitä haluavat. Mulle riittäisi 5.1 DLNA toistimella kohtuurahalla.\nTuntuu, että vahvistinvalmistajat on kaikki samanlaisen brändäyspolitikan harrastajia, eikä kukaan halua lisätä markkinaosuuksia näinkään ilmeisellä tavalla.


Rakkaudella Laa: Maailman helpoin teeppari\nMaailman helpoin teeppari\nMinulla oli viime viikolla syntymäpäivä, mutta satuin sairastumaan TAAS flunssaan juuri sopivasti, joten vieraat eivät uskaltaneetkaan tulla kakkua syömään. Ja sehän harmitti! Päätin sitten, että ompelen itselleni kerrankin jotain vähän isompaa kuin pipo, jotta tulisi parempi mieli. Otin kokeiluun uusimmasta naisten Ottobresta bongaamani lyhythihaisen paidan.\nKaava: Summer Basic viskoositrikootoppi koko 34, OB 2/2013\nKangas: Ostettu kauan sitten Euronkankaan palalaarista, pinkki resori Triteksistä\nYritin saada paidan nopeasti valmiiksi, ja juuri hätiköiden tehdyltä se näyttääkin! Kaula-aukon ja toisen hihan resorikanttaus löpöttää! En oikeastaan tajua miten siinä niin kävi. Olen kuitenkin kantannut ennenkin vaikka ja mitä, ja hyvin on onnistunut. Tällä kertaa en kyllä mittaillut resoreita yhtään, ompelin vain, enkä näköjään venyttänyt resoria tarpeeksi. Käyttämäni trikoo ei ollut viskoositrikoota, mutta ei kyllä puuvillatriikotakaan. Se ei kuitenkaan jotenkin laskeudu tarpeeksi hyvin ja jää pönköttämään sivuilta. Muutenkin malli oli vähän pettymys, tai ainakin muokkausta se vaatii. Siitä kyllä tykkäsin, että paita oli varmasti maailman helpoin tehdä, valmistui nopeasti, se on tarpeeksi pitkä ja yläosastaan istuu ihan hyvin. Täytyy siis ehkä ommella toinen, muokattu versio vähän huolellisemmin! Ja kyllä tätäkin varmasti käytettyä tulee :)\nLähettänyt Laa klo 0.02\nMari 2. toukokuuta 2013 klo 21.21\nTosi kivannäköinen paita! Pitäsköhän munkin kokeilla tota kaavaa.\nMustaa ja tähteä\nHyvää yötä kultaseni!


Lääkäristä puheenjohtajaan… « Orimattilan Teatteri\n<< Jätinpesä valmistautuu näytöskauteen!\nLasten- ja nuorisoteatterin opintopiirit alkavat jälleen >>\nmaanantai, 8 elokuun, 2011 @ 21:08\nLääkäri vastoin tahtoaan on käynnistynyt Jätinpesässä hyvin. Lehdistä oli ilo lukea kriitikoitten palautetta. Voimme olla hyvillämme näytelmävalinnasta, joka ei liene se kaikkein tyypillisin kesäteatterille. Sopivasti muokattuna 1600-luvun Molieré taipuu suloisesti myös 2010-luvun Suomen suvessa. Teemat ovat hämmästyttävän samat valtakunnan keskustelussa nyt kuin tuolloinkin.\nMietteitä herättää tällä erää se, kuinka saamme tämän Orimattilassa vallinneen laadukkaan harrastajateatterin jatkumaan. Näyttelijöitä on, ohjaajat tulevat tänne mielellään, käsikirjoittajia riittää niin omasta takaa kuin näytelmäkirjailijain liitosta lainaten, harrastajapuitteet on kunnossa, talous vakautunut, yhteistyö Orimattilan kaupungin kanssa toimii mutta…\nVeturia kaipaa jokainen vaunu tässä junassa. Meillä on ollut pari vuotta jälleen rauhallista sen osalta, kun toiminnallinen puheenjohtaja löytyi pienen toiminnan notkahduksen jälkeen. Nyt kuitenkin olemme jälleen sen tosiasian edessä, että hän on siirtämässä vastuuvuoronsa seuraavalle.\nJos kulttuuritoiminta kiinnostaa ja koet omaavasi annettavaa paikalliselle teatteritaiteelle, soita puh. 040 554 5765 tai laita postia osoitteeseen info@orimattilanteatteri.fi / Pakaantie 1, 16300 Orimattila


Hydraulipumput ja -moottorit - Kithydro\nPalvelut Hydrauliikkahuolto Hydraulipumput ja -moottorit\nHydraulipumput ja -moottorit\nLiikkuvan kaluston ja teollisuuden hydrauliikkapumppujen ja -moottoreiden huolto vaatii erikoisosaamista, johon olemme panostaneet voimakkaasti. Huoltoprosessi toimii vuosien kerryttämällä ammattitaidolla: huoltoon tulevat yksiköt puretaan, pestään ja analysoidaan huolellisesti, jonka jälkeen annetaan hinta-arvio korjauksesta. Asiakasneuvottelun jälkeen pumppu tai moottori huolletaan valmistajan ohjeiden mukaan alkuperäisillä varaosilla. Jokainen huollettu yksikkö koeajetaan ja säädetään valmistajan arvoja vastaavaksi, jolloin voit varmistua sen toimivuudesta omassa koneessasi. Annamme jokaiselle ohjeistuksemme mukaisesti kunnostetulle vaihtoyksikölle 12 kuukauden takuun.\nHuollamme teollisuuskäytössä olevat hydraulipumput, liikkuvan kaluston avoimen ja suljetun piirin pumput sekä hydraulimoottorit. Huoltopalvelumme kattaa kaikki yleisimmät hydrauliikkamerkit, kuten Bosch Rexroth, Parker, Danfoss, Vickers, Kawasaki, Moog.\nLiikkuvan kaluston avoimen ja suljetun piirin pumput\nHydrauliikkahuoltomme sijaitsee Kiteellä. Tarvittaessa teemme yhteistyötä emoyhtiömme Koneosapalvelun kanssa hyödyntäen joustavasti huollon resursseja. Koneosapalvelun hydrauliikkahuolto Vilppulassa on sekä Parkerin että Bosch Rexrothin sertifioima.\nKysy lisää hydrauliikkahuollosta\nHuollon vastaava / Kitee\nPuh. 040 484 7223\nMeiltä myös hydrauliikan asennus- ja kunnossapitopalvelut. Lue lisää.